11.03.2015 administrator49Комментарии on Факты. Падзеі. Навіны.\nПРАДСТАЎНІКІ ЦВК БЕЛАРУСІ БУДУЦЬ НАЗІРАЦЬ ЗА ПРЭЗІДЭНЦКІМІ ВЫБАРАМІ ВА ЎЗБЕКІСТАНЕ\nАд Беларусі ў якасці міжнародных наглядальнікаў на прэзідэнцкіх выбарах ва Узбекістане будуць удзельнічаць старшыня Цэнтральнай камісіі па выбарах і правядзенні рэспубліканскіх рэферэндумаў Лідзія Ярмошына і член ЦВК Марына Рахманава.\nВыбары Прэзідэнта Узбекістана намечаны на 29 сакавіка. Ад Руху прадпрымальнікаў і дзелавых людзей — Ліберальна-дэмакратычнай партыі гэтай краіны сярод кандыдатаў зарэгістраваны Іслам Карымаў; ад народна-дэмакратычнай партыі — Хатамжон Кетмонаў; ад Дэмакратычнай партыі «Мілій тыкланіш» («Нацыянальнае адраджэнне») — Акмал Саідаў; ад Сацыял-дэмакратычнай партыі «Адалат» («Справядлівасць») — Нарымон Умараў.\nЦяпер фарміруецца місія наглядальнікаў ад Садружнасці. Яе ўзначаліць старшыня Выканаўчага камітэта — выканаўчы сакратар СНД Сяргей Лебедзеў, яго кандыдатура ўзгоднена на чарговым пасяджэнні Савета пастаянных прадстаўнікоў.\nУЗАЕМАДЗЕЯННЕ БЕЛАРУСІ І ІЗРАІЛЯ\nБеларусь і Ізраіль маюць намер пашыраць крэдытна-інвестыцыйнае супрацоўніцтва, у тым ліку ў сферы ІКТ і высокіх тэхналогій. Такая дамоўленасць дасягнута на перагаворах, якія прайшлі ў час рабочага візіту памочніка Прэзідэнта Рэспублікі Беларусь Усевалада Янчэўскага ў Ізраіль.\nУ час візіту праведзены сустрэчы з кіраўніцтвам шэрагу аўтарытэтных ізраільскіх бізнэс-структур, вядучых кампаній у сферы высокіх тэхналогій і ІКТ, якія з’яўляюцца сусветнымі лідарамі ў названых галінах. У ходзе перагавораў дасягнуты канкрэтныя дамоўленасці аб пашырэнні крэдытна-інвестыцыйнага супрацоўніцтва паміж Беларуссю і Ізраілем. Вызначаны перспектыўныя сумесныя праекты для рэалізацыі ў Беларусі з прыцягненнем ізраільскага капіталу, у тым ліку ў галіне інфармацыйна-камунікацыйных тэхналогій, энергетыкі і прыродакарыстання.\nАдбылася таксама сустрэча Усевалада Янчэўскага з намеснікам прэм’ер-міністра, міністрам замежных спраў Ізраіля Авігдорам Ліберманам. Бакі абмеркавалі розныя аспекты двухбаковых адносінаў з акцэнтам на нарошчванне гандлёва-эканамічнага, крэдытна-інвестыцыйнага і навукова-тэхнічнага супрацоўніцтва.\nПарадак дня пасяджэння Вышэйшага дзяржсавета (ВДС) Саюзнай дзяржавы ўключаў 11 пытанняў.\nАсноўная ўвага ўдзялялася двухбаковаму супрацоўніцтву ў гандлёва-эканамічнай сферы.\nРасія з’яўляецца асноўным знешнегандлёвым партнёрам Беларусі. Пад уплывам неспрыяльнай знешняй кан’юнктуры ўзаемны тавараабарот па выніках 2014 года знізіўся на 5,3 працэнта (у параўнанні з паказчыкамі 2013 года), склаўшы $37,6 млрд. У мэтах арганізацыі сістэмнай работы па пераадоленні магчымага скарачэння аб’ёмаў гандлю на пасяджэнні ВДС зацвердзілі праграмны дакумент — «Аб прыярытэтных напрамках і першачарговых задачах далейшага развіцця Саюзнай дзяржавы на сярэднетэрміновую перспектыву (2014-2017 гады)».\nУ Крамлі адзначылі, што паміж Беларуссю і Расіяй склаўся добры ўзровень супрацоўніцтва ў інвестыцыйнай сферы. Аб’ём расійскіх капіталаўкладанняў у Беларусь дасягнуў $6,3 млрд, беларускіх у расійскую эканоміку — $2,3 млрд.\nДЭЛЕГАЦЫЯ ЕЎРАПАРЛАМЕНТА НАВЕДАЕ МІНСК\nДэлегацыя Еўрапарламента па сувязях з Беларуссю можа наведаць Мінск у чэрвені, паведаміў дэпутат Еўрапейскага парламента ад Польшчы, старшыня дэлегацыі Еўрапейскага парламента па сувязях з Беларуссю Еўрапарламента Богдан Здраеўскі.\nЕўрадэпутат адзначыў, што «прыкметная роля Беларусі ў пошуку кампрамісу паміж Масквой і Кіевам». Адсюль, на яго думку, ёсць спадзяванні, што адносіны ЕС і Беларусі будуць наладжаны.\nАкрамя таго, Богдан Здраеўскі лічыць, што Беларусі і Польшчы трэба развіваць памежнае супрацоўніцтва.\nБЕЛАРУСКА-ЧЭШСКАЕ СУПРАЦОЎНІЦТВА Ў ПАЛІТЫЧНАЙ СФЕРЫ\nБеларуска-чэшскае супрацоўніцтва ў палітычнай сферы атрымала ў 2014 годзе важны імпульс. Сведчаннем таго з’яўляецца візіт у Прагу беларускай парламенцкай дэлегацыі высокага ўзроўню, які адбыўся ўпершыню за 12 гадоў. Акрамя таго, у канцы мінулага года ў чэшскім парламенце створана міжпарламенцкая група дружбы паміж Чэхіяй і Беларуссю. Галоўнай яе мэтай стала работа па ўмацаванні беларуска-чэшскага міжпарламенцкага дыялогу, а таксама ўзаемадзеянне з чэшскімі парламентарыямі ў ПА АБСЕ і ПАСЕ.\nУ мінулым годзе актыўна пашырылася рэгіянальнае супрацоўніцтва паміж Мінскай вобласцю і чэшскім краем Высачына, Магілёўскай вобласцю і Усцецкім краем, Гомельскай вобласцю і Паўднёвачэшскім краем, а таксама Брэсцкай вобласцю і Мараўскасілезскім краем.\nУ будучым неабходна прадаўжаць актывізаваць міжпарламенцкае супрацоўніцтва, развіццё і ўмацаванне двухбаковага эканамічнага супрацоўніцтва, рэгіянальных сувязяў. Актывізацыя гандлёва-эканамічнага ўзаемадзеяння, рэалізацыя канкрэтных праектаў на тэрыторыі Беларусі застаюцца прыярытэтнымі напрамкамі развіцця двухбаковых адносінаў, тым больш што развіццё ўзаемавыгаднага супрацоўніцтва ў сферы бізнэсу падтрымліваецца кіраўніцтвам Чэхіі.\nПЕРШАЯ НАЦЫЯНАЛЬНАЯ ЛІТАРАТУРНАЯ ПРЭМІЯ БУДЗЕ ЎРУЧАНА Ў ДЗЕНЬ БЕЛАРУСКАГА ПІСЬМЕНСТВА\nУручэнне Нацыянальнай прэміі ў галіне літаратуры стане першым такім мерапрыемствам у краіне. Раней літаратараў ушаноўвалі ў абласцях або ў рамках іншых конкурсаў. Цырымоніі і самой прэміі плануецца надаць асаблівую важкасць і аўтарытэт, магчыма, з гэтай мэтай колькасць намінацый у параўнанні з абласнымі конкурсамі зменшыцца, а імёны ўладальнікаў прэміі прагучаць сапраўды гучна.\nПравесці цырымонію ўручэння прэміі прапануецца ў час адкрыцця свята 6 верасня ў Шчучыне. У ходзе далейшых мерапрыемстваў у літаратурнай сталіцы пісьменнікі і паэты сустрэнуцца з чытачамі, правядуць аўтограф-сесіі, стануць удзельнікамі канцэртаў, акцый.\nУ ЭСТОНІІ ПРАЙШЛІ ПАРЛАМЕНЦКІЯ ВЫБАРЫ\nУ Эстоніі завяршыліся чарговыя выбары ў парламент. Большасць галасоў — 27,7% — атрымала Партыя рэформаў, якая ўзначальвала кіруючую кааліцыю ў заканадаўчым сходзе ранейшага склікання. Яна забяспечыла сабе 30% месцаў у парламенце.\nУ парламенцкіх выбарах прынялі ўдзел больш за палову паўналетніх грамадзян Эстоніі — больш за 574 тысяч з прыкладна 900 тысяч грамадзян.\nПасля падліку галасоў лідар рэфармістаў Тааві Рыйвас заявіў, што ў парламенце будзе сфарміравана кааліцыя з трох партый, пры гэтым магчымасць супрацоўніцтва з цэнтрыстамі ён выключыў.\nФРАНЦЫЯ ВЫСТУПАЕ ЗА ЧАСОВАЕ СПЫНЕННЕ ПАШЫРЭННЯ НАТА\nТакую заяву прэзідэнт Францыі Франсуа Аланд зрабіў пасля завяршэння перагавораў з генеральным сакратаром альянсу Енсам Столтэнбергам.\n«Цяпер Францыя прытрымліваецца ў адносінах да краінаў, якія могуць заявіць аб сваім жаданні ўступіць у НАТА, пазіцыі, якая заключаецца ў тым, што ў такой магчымасці ўсім ім трэба адмаўляць», — сказаў французскі прэзідэнт, удакладніўшы, што цяпер «пытанне аб пашырэнні НАТА не на парадку дня».\nАланд адзначыў, што Францыя «надае вялікае значэнне таму, каб забяспечвалася ўзгодненасць паміж пытаннямі стварэння адзінай сістэмы абароны Еўрапейскага саюза і дзейнасцю НАТА».\nСа свайго боку Столтэнберг паведаміў, што НАТА цяпер праводзіць самае значнае з часоў заканчэння «халоднай вайны» павелічэнне сваіх сілаў, і Францыя ў гэтым адыгрывае ключавую ролю — ролю лідара.\nСУДОВАЯ СПРАВА ДЖАХАРА ЦАРНАЕВА\nСуд у амерыканскім горадзе Бостан (штат Масачусэтс) сфармаваў канчатковы склад журы прысяжных, якім трэба будзе вызначыць лёс Джахара Царнаева, які абвінавачваецца ва ўчыненні тэракту ў час Бостанскага марафону.\nУсяго падабрана 18 прысяжных засядацеляў — восем мужчын і дзесяць жанчын. Працэс іх адбору заняў каля двух месяцаў. 12 прысяжных стануць асноўнымі, а яшчэ шэсць — «запаснымі».\nНазіральнікі лічаць, што шанцаў на тое, што Царнаева прызнаюць невінаватым, практычна няма. Пытанне толькі ў тым, якое пакаранне яго будзе чакаць. Генеральная пракуратура дамагаецца для яго смяротнага пакарання. Адвакаты разлічваюць на пажыццёвае турэмнае зняволенне.\nРАСТАВАННЕ ЛЕДНІКОЎ ВЫСАКАГОРНЫХ СІСТЭМАЎ АЗІІ\nУ непальскай сталіцы Катманду прайшоў навуковы форум, прысвечаны праблеме раставання леднікоў высакагорных сістэмаў Азіі. У абмеркаванні пытанняў экалагічнай сітуацыі ў гэтых рэгіёнах удзельнічалі 250 гляцыёлагаў з 26 краінаў.\nМэта канферэнцыі — падзяліцца назапашанымі ведамі і пашырыць уяўленне аб ледніках і тэрыторыях горных сістэмаў Гімалаяў, Гіндукуша, Паміра і Цянь-Шаня.\nАзія — гэта «дом» 54 тысяч леднікоў, на дадзены момант займаюць плошчу ў 64 тысяч кв. км. Аднак за апошнія 30 гадоў гэты паказчык скараціўся на 24% Гэта выклікала занепакоенасць навукоўцаў, паколькі падобныя лядовыя метамарфозы могуць спрыяць сур’ёзным экалагічным катаклізмам ва ўсім Азіяцкім рэгіёне.\nСАФАРЫ-ПАРК АДКРЫЕЦЦА Ў ДЗЯРЖЫНСКІМ РАЁНЕ\nСафары-парк адкрыецца ў цэнтры экалагічнага турызму «Станькава» (Дзяржынскі раён) восенню 2015 года.\nЖыць у сафары-парку будуць еўрапейскія лані, плямістыя і высакародныя алені, казулі, муфлоны і іншыя жывёліны. Цяпер праводзіцца добраўпарадкаванне лясных сцежак і пляцовак для кармлення, будаўніцтва вышак, адкуль можна будзе назіраць за жывёлінамі. Сафары-парк зойме плошчу амаль 450 га.\nЦяпер наведвальнікі цэнтра могуць пабываць у зямлянках партызанскага лагера, загадаць жаданне каля 500-гадовага дуба, убачыць знакаміты ваенна-гістарычны комплекс «Мінскі ўмацраён» і рэзідэнцыю Дзеда Мароза. Тут жа размешчаны заасад, дзе жывуць 50 відаў птушак і жывёлін, у тым ліку страусы, паўліны, зубры, ламы і медзведзяня. Да паслугаў гасцей лазня, рэстаран, кафэ, кінатэатр 5D, цір, атракцыёны.\nПАД ДУБАЕМ З’ЯВІЦЦА ВОСТРАЎ ВЕЧАРЫНАК\nНепадалёку ад Дубая, у моры ля берага эмірата Рас-Аль-Хайма з’явіцца аазіс для адпачынку і шумных забаваў, дзе будуць толькі клубы, гатэлі, бары і рэстараны.\nАдначасова востраў зможа прыняць да 20 тысяч аматараў вечарынак: на ім размесцяцца два начных супер-клубы, чатыры пляжных клубы, пяць гатэляў і да 100 бараў і рэстаранаў. Яго ўжо назвалі «Новай Ібіцай». Востраў вечарынак павінен быць гатовы прыняць першых гасцей у 2018 годзе.\nДРЭС-КОД ДЛЯ ТУРЫСТАЎ МАЛАЙЗІІ\nЗагадкавая гісторыя разгортваецца вакол прапановы ўладаў курортнага малайзійскага штата Трэнгану абавязаць шматлікіх замежных турыстаў прытрымлівацца адпаведнай формы адзення. На адным з мясцовых сайтаў была размешчана інструкцыя ад урада з заклікам «устрымацца ад непрыстойнай вопраткі». Іншымі словамі — не насіць, асабліва прадстаўніцам прыгожага полу, занадта адкрытае адзенне, у тым ліку адкрытыя купальнікі. Хаця многія замежныя госці прыязджаюць у гэты штат менавіта для таго, каб атрымаць асалоду ад прыгожых пляжаў з беласнежным пяском. У рэкамендацыях урада сказана таксама, што неабходна лічыцца з меркаваннем мясцовых жыхароў-мусульманаў, якіх абражае выгляд напаўаголеных жанчын. Пры гэтым улады не патрабуюць апранацца ў адпаведнасці з нормамі ісламу, а таксама не пагражаюць крымінальнай адказнасцю за парушэнне нормаў. Самае суровае пакаранне — штраф, у асноўным жа — правядзенне тлумачальных гутарак.\nРАДЫЁЭФІР УКРАІНЫ ПЛАНУЮЦЬ ЗАПОЎНІЦЬ УКРАІНСКІМІ ПЕСНЯМІ\nМіністр культуры Украіны Вячаслаў Кірыленка лічыць, што на сёння склаліся абставіны, якія дазваляюць павялічыць квоту ў радыёэфіры да 75% усяго аб’ёму вяшчання.\nАкрамя таго, песні ўкраінскіх аўтараў і выканаўцаў павінны з’яўляцца тады, калі іх пачуе больш за ўсё слухачоў — у прайм-тайм, а не толькі позна ўначы, як гэта часта бывае цяпер.\nПераход да новых стандартаў квот будзе адбывацца паступова, у некалькі этапаў.\nАкрамя гэтага, Кірыленка ініцыіруе праверку радыёстанцый па выкананні імі дзеючай абавязковай квоты трансляцыі ў эфіры ўкраінскіх песень. Адпаведны зварот накіраваны ў Нацсавет па пытаннях тэлебачання і радыёвяшчання і будзе тычыцца ўсіх найбуйнейшых радыёстанцый FM-дыяпазону. У прыватнасці, гаворка ідзе аб выкананні артыкула 28 Закона Украіны «Аб тэлебачанні і радыёвяшчанні», згодна з якой у радыёпраграмах музычныя творы ўкраінскіх аўтараў і выканаўцаў павінны складаць не менш за 50% ад агульнага штотыднёвага аб’ёму вяшчання.\nМЕТЭАРАЛАГІЧНЫ СПАДАРОЖНІК ЗША ВЫБУХНУЎ НА АРБІЦЕ\nВаенны амерыканскі спадарожнік, які функцыянаваў на працягу апошніх 20 гадоў, выбухнуў на калязямной арбіце. Прычынай надзвычайнага здарэння стала раптоўнае рэзкае змяненне тэмпературы. У выніку выбуху спадарожнік разляцеўся на 43 часткі, якія згарэлі пасля ў шчыльных пластах атмасферы.\nСпадарожнік пад назвай DMSP-F13 быў выведзены на арбіту ў 1995 годзе і аж да 2006 года забяспечваў ваеннае камандаванне амерыканскіх ВПС здымкамі з космасу для прагназавання ўмоваў надвор’я. Затым DMSP-F13 быў прызнаны састарэлым і пераведзены ў рэзерв.\nЦяпер працягваюць сваю работу астатнія шэсць аналагічных спадарожнікаў DMSP. Запуск сёмай, палепшанай мадыфікацыі F20, запланаваны на 2016 год.\nУрок на чешском: представители сферы образования Беларуси изучают международный опыт в Праге\nВікторыя Лазоўская, малады спецыяліст (+відэа)


Мірскі замак: архітэктура і рынак | Архитектура и строительство\nМінулае працягваецца ў будучыні.\nГэты артыкул не дыягназ і не прысуд. Гэта – нязменная пазіцыя калегі, якая мае права на існаванне. Аўтар гэтых радкоў яшчэ 21 год таму звяртаўся да тэмы аднаўлення Мірскага замка, засцерагаючы рэстаўратараў, якія толькі прыйшлі ў Мір: “Старажытны Мірскі замак, сведка стагоддзяў, увасабленне культурнай спадчыны, пераемнасці матэрыяльнага і духоўнага, тым больш ніяк не можа выглядаць новенькім, “з іголачкі”, сувенірным вырабам” (часопіс “Беларусь”, 1988, № 8, “Прашу слова”). Неабходна дадаць, што амаль адразу (праз 4 месяцы) на той артыкул адгукнуліся рэстаўратары Д.С. Бубноўскі і І.М. Чарняўскі і каменя на камені не пакінулі ад гэтай перасцярогі. Вось што пісаў, напрыклад, І.М. Чарняўскі:\n“…папрок у жаданні аднавіць замак “наноў” наўрад ці можна ўспрымаць сур’ёзна” (часопіс “Беларусь”, 1988, № 12, с. 27).\nПрайшоў немалы час з той палемікі. Давайце падсумуем некаторыя вынікі, паглядзім, ці было гэта сапраўды “сур’ёзна”.\nКанцэнтравацца на тэарэтычных пытаннях падыходу да методык рэстаўрацыі або юрыдычных пытаннях аховы нашай культурнай спадчыны, лічу, няма патрэбы. “Пыл” венецыянскіх, афінскіх і вашынгтонскіх хартый, у якіх ідзе гаворка пра помнікі архітэктуры, наўрад ці праясніць сітуацыю, а можа, зробіць яе яшчэ больш цьмянай.\nДавайце пагаворым пра відавочнае ў прамым сэнсе – пра бачны вобраз замка, якім успрымаюць яго нашы вочы ў трэцім тысячагоддзі ад Ражаства Хрыстова, праз тры дзесяцігоддзі ад пачатку рэстаўрацыі.\nТут неабходна адзначыць галоўнае ва ўласнай зыходнай пазіцыі: бачны вобраз архітэктурнага збудавання – надзвычай важны яго складнік. Часам ён можа быць нейтральны. Аднак ў архітэктурным асяроддзі гістарычна заўсёды больш цанілася тое, што пабудова сама распавядала пра сваю функцыю, прызначэнне. Вось, уявім, яскравы вобраз спартыўнага збудавання (Алімпійскі стадыён у Токіа), гэта – дзяржаўна-палітычны будынак (прэзідэнцкі палац у Мінску), а вось гандлёва-забаўляльны цэнтр (у Дзіснэйлэндзе). Кожны з іх мае сваё матэрыяльнае ўвасабленне і ўжо сілай таленту архітэктара вымяраецца дакладнасць ператварэння “ідэальнага” ў “матэрыяльнае”.\nДарэчы, у 60-я гады мінулага стагоддзя ў архітэктурнай школе Беларусі працаваў выдатны педагог Алег Уладзіміравіч Хадыка, які імкнуўся прывіць вучням менавіта адказнасць за ажыццяўленне гэтага “ідэальнага” ў сапраўдным дрэве, цэгле, шкле. Відаць, не ўсе зразумелі словы свайго настаўніка.\nШто галоўнае ў ідэальна-мастацкай ідэі, закладзенай ў Мірскім замку, і што можа перадаць архітэктар-рэстаўратар, дакранаючыся да гэтых старажытных муроў? Безумоўна, сучаснае рашэнне не ёсць увасабленне ідэі “магнацкай велічы” альбо “абарончай моцы”. На першы план выходзіць знешні воблік збудавання, які нясе перадусім культурную функцыю. Звышзадача архітэктараў – не стварэнне байніц для стральбы з арбалетаў ці пішчаляў, а матэрыяльнае пераўтварэнне Ідэі Вялікага Помніка. Пераўтварэнне, разлічанае перш за ўсё на сузіранне твора мастацтва, які нясе ў сабе вялікі маральны, духоўны патэнцыял. Таму што, паводле слоў выдатнага філосафа Мікалая Бярдзяева, “…удушение созерцания есть удушение огромной части культуры” (“Судьба человека в современном мире”).\nПаспрабуем пасузіраць пераўтвораную рукамі рэстаўратараў векавую спадчыну. Адноўлены страты сцен, вежаў, заштукатураны расколіны. Але штосьці тут не так! Даследчыкі архітэктуры, практыкі, тэарэтыкі мастацтва, мастакі заўсёды адзначалі адметную асаблівасць архітэктурнага вырашэння Мірскага замка. Манументальныя, лаканічныя формы вежаў і сцен упрыгожваў вытанчаны дэкаратыўны прыём: чырвона-карычневы, тэракотавы колер цаглянай кладкі дзівосна спалучаўся са светла-шэрымі атынкаванымі нішамі. У асобных месцах атынкаваныя паверхні займалі большую частку сцен і вежаў, і тады мастацкі эфект, набываючы большую свабоду, яшчэ мацнеў.\nШто ж мы бачым сёння? Замест “жывой” паверхні атынкаваных частак – халодную акрылавую паверхню, яшчэ і пафарбаваную ў ружовы (!) колер. Калі д’ябальскі (а як яшчэ яго назваць?) намер зводзіўся да таго, каб знішчыць адну з галоўных мастацкіх адметнасцей замка, то ён удаўся цалкам!\nТут трэба прызнаць, што адзначаны архітэктурна-мастацкі прыём спалучэння чырвона-цаглянай муроўкі з белай атынкаванай паверхняй дэталяў – традыцыя прускай, польскай, прыбалтыйскай архітэктуры перыядаў готыкі і Рэнесанса. Іншая справа, што ў Міры гэты прыём, так бы мовіць, “аславянены” – ён не такі строгі і правільны і таму асабліва ўражвае. Але сёння замест глыбока ўбіраючых святло паверхняў, усталяваных паводле старых тэхналогій, мы бачым “пластмасавую пустэльню”. І замест таго, каб ганарыцца нашай відавочнай сувяззю з архітэктурай Паўночнай Еўропы і падкрэсліць яе, прыдумваем нешта незразумелае.\nБезумоўна, перадача духу часу (“Geist der Zeit” – Гётэ) грае вялікую ролю ў архітэктурным увасабленні помніка. Яшчэ Тэафіл Гац’е ў ХІХ стагоддзі пісаў, што пры рэстаўрацыі дамоў у Парыжы ў фарбу дадаецца сажа – менавіта дзеля таго, каб адрадзіць паціну часу, а рускія ўсё фарбуюць калярова і нанова. Але ж гэта дэфект нашага эстэтычнага ўспрымання тады і сёння. Жаданне зрабіць ярка, страката – зусім не сведчанне мастацкага падыходу, а, наадварот, яго поўная адсутнасць. Як казаў Васіль Разанаў: “…мы построим всё с начала” (“Уединенное”).\nЭстэтыка традыцыйнай беларускай архітэктуры – зусім не эстэтыка яркіх і стракатых спалучэнняў. Наадварот – гэта стрыманыя колеры, паўтоны, каларыт, блізкі да нацыянальнага ландшафту, прыроды.\nБясспрэчна, аднаўляючы выдатны помнік, мы павінны абавязкова памятаць, што яго выгляд сведчыць пра ўзрост, старадаўнасць. Па словах Д.С. Ліхачова, “реставратор не возвращает реставрируемое произведение к определенному моменту его жизни, что практически невозможно, а продлевает жизнь его в культурном аспекте” (“Поэзия садов”).\nАрхітэктурнае збудаванне складаецца не толькі з яго канкрэтна-матэрыяльнага вобраза, але ў значнай ступені з пейзажнага кантэксту, прасторавага асяроддзя, у якое візуальна ўключана. Неабходна адзначыць, што гэтая праектная задача пры рэстаўрацыі Мірскага замка зусім адышла ад колькі-\nнебудзь адказнага разумення працы з архітэктурнай спадчынай. Напрыклад, да помніка вядзе пешая дарожка з дзіўным вобразам “рэстаўраваных” сенажных блокаў. Архітэктары старэйшага пакалення добра памятаюць, што ў 1960–1970-я гг. у нас не было спецыяльнай тратуарнай пліткі. Таму даводзілася карыстацца баранавічскай, прызначанай для сенажных вежаў, – горкі ўспамін пра “цэкоўскія эксперыменты” з сельскай гаспадаркай. Увогуле, усе астатнія элементы добраўладкавання (агароджа, уваходны павільён, дарожкі) з’явіліся б выдатным дапаўненнем да любога парка адпачынку. Да любога, але не да парка, які абкружае “старыя вежы”. Ні знарочыстая форма, ні стыль, ні колер гэтых элементаў ніяк не ўлічваюць гістарычнае асяроддзе. Тут, як нідзе, патрэбны абсалютны “архітэктурны нейтралітэт”, безыменнасць асяроддзя, у якім галоўная ўвага павінна засяроджвацца на замку.\n“Эстэтычна” пакутуе капліца-пахавальня Святаполк-Мірскіх. Гэты вытанчаны твор Р. Марфельда таксама згас пад слоем акрылу (а майстар наўмысна (!) скарыстаў у дэкоры прыём Мірскага замка: чырвоная цэгла – светла-шэры колер атынкавання). Вытанчаны лік Ісуса на мазаіцы цяпер “адышоў” у цень на фоне безгустоўна размаляванага геральдычнага картуша. Але ж менавіта гэтая дэталь сваёй далікатнай серабрыста-шэрай паверхняй (узор выдатнага ліцця) цудоўна дапаўняла архітэктурны аб’ём.\nТут варта звярнуцца да галоўнай зараз праблемы – патрабавання змяніць падыходы да рэстаўрацыі помнікаў архітэктуры ў краіне. Гэтыя падыходы ўключаюць юрыдычныя, метадычныя, маральна-псіхалагічныя і нават філасофскія аспекты. І калі па першых групах праблем патрэбна руплівая праца спецыялістаў і дзяржаўных устаноў, абавязковае змяненне заканадаўства, то маральнасць і псіхалогія – гэта прэрагатыва грамадскай свядомасці, а не ўладаў. Неабходна нарэшце зразумець, што “…нетронутая поверхность древнего здания запечатлевает развитие человеческих идей, непрерывности истории и, таким образом, становится поучительной – даже более, она служит целям воспитания новых поколений, повествуя не только о стремлениях уже ушедших людей, но также и о том, что ожидает нас в грядущем…” (Моррис У. Архитектура и история).\nВынік сумны – мы атрымалі не выдатны помнік, а зроблены вельмі прафесійна камерцыйны аб’ект. На жаль, рыначная хваля-цунамі затапіла і нашы святыя месцы. Праекціроўшчыкі, рэстаўратары ўдумліва і паслядоўна скарысталі як раз галоўныя прынцыпы камерцыйнага мастацтва – стварэнне тавара ў каляровай, стракатай упакоўцы. Шкада, што спажывецкая мэта прыцягнуць увагу і спадабацца любым коштам замяніла духоўна-маральную – мэту раскрыцця вялікага помніка. Гэта не здзіўляе, бо зараз можна пабачыць па ТВ нават творы Ф.М. Дастаеўскага ці М.А. Булгакава, ператвораныя ў “мыльныя” серыялы…\nАле ж не ў гэтым сапраўдная прырода мастацтва. І праз 21 год хочацца зноў і зноў нагадаць пра яе сілу, нават нягледзячы на відавочнае паражэнне…\nТеги: План, История, Палац


«Вялікая сямёрка» заклікала Расію прытрымлівацца міжнародных абавязацельстваў | Новы Час\nМінск -2℃ -2℃ -4℃ -4℃\n«Вялікая сямёрка» заклікала Расію прытрымлівацца міжнародных абавязацельстваў\nДыпламаты назвалі дзеянні Масквы дэстабілізуючымі.\nКіраўнікі дыпламатычнага ведамстваў краін «Вялікай сямёркі» асудзілі дэстабілізуючыя і непрыстойныя дзеянні Расіі на сусветнай арэне, заклікалі Маскву выконваць міжнародныя абавязацельствы. Пра гэта гаворыцца ў выніках камюніке, якое было апублікавана ў суботу пасля завяршэння двухдзённага саміта міністраў замежных спраў G-7 у Францыі.\nЯк гаворыцца ў тэксце камюніке, дзеянні Расіі, у тым ліку, яе спробы ўмяшацца ў дэмакратычныя працэсы ў іншых краінах, ідуць насуперак з прынцыпамі міжнароднага права.\n«Заклікаем Расію да захавання яе міжнародных абавязацельстваў, у тым ліку, з улікам пастаяннага знаходжання ў Радзе Бяспекі ААН, па падтрымання міру ва ўсім свеце, бяспекі і захаванню тэрытарыяльных забаронаў на пастаўкі зброі».\nКраіны «Вялікай сямёркі» працягнуць аказваць супрацьдзеянне і «іншым пагрозам з боку Расіі ў галіне кібербяспекі, стратэгічных камунікацый і контрвыведкі», гаворыцца ў дакуменце.\nПры гэтым у камюніке пазначаецца, што краіны G-7 па-ранейшаму будуць супрацоўнічаць з Расіяй для сумеснай барацьбы з «рэгіянальнымі крызісамі і глабальнымі выклікамі».\nАкрамя таго, удзельнікі сустрэчы пагадзіліся з тым, што Расія парушыла Дагавор аб ліквідацыі ракет сярэдняй і меншай далёкасці (ДРСМД), пачаўшы распрацоўку і разгортванне ракет серыі 9М729 (SSC-8 у класіфікацыі НАТО).\n«Мы настойліва заклікаем Расію вярнуцца да поўнага і правяраемага выканання сваіх абавязацельстваў па ДРСМД ... прызнаем, што няздольнасць Расіі зрабіць гэта прывядзе да спынення дзеяння дамовы», — гаворыцца ў камюніке.\nУдзельнікі Саміта таксама выразілі падтрымку суверэнітэту, незалежнасці і тэрытарыяльнай цэласнасці Украіны, у чарговы раз заявілі пра непрызнанне расійскіх прэтэнзій на Крым. Кіраўнік МЗС «Вялікай сямёркі» выказаў сваю заклапочанасць захопам ўкраінскіх караблёў у Керчанскім праліве, «што прывяло да небяспечнага абвастрэння становішча» у рэгіёне. У дакуменце адзначаецца, што «не маецца ніякіх апраўданняў выкарыстання Расіяй ваеннай сілы супраць украінскіх караблёў і маракоў».\nБайсангур з Беною — чалавек з каменю\nКіраўнік МЗС Германіі лічыць немэтазгодным запрашэнне Расіі на саміт G-7


У ЕАЭС адменена мытнае дэклараванне шэрагу тавараў\nРасія адмяніла абавязковае мытнае дэклараванне на групы тавараў, сярод якіх – вугаль, торф, спірты, вітаміны і іншыя, акрамя сырой нафты і нафтапрадуктаў, якія вывозяцца з Расіі ў Беларусь.\nНа пасяджэнні Калегіі ЕЭК міністр па ўнутраных рынках, інфарматызацыі, інфармацыйна-камунікацыйных тэхналогіях Гегам Варданян паведаміў аб адмене абавязковага мытнага дэкларавання тавараў, якія класіфікуюцца ў таварных групах 27 і 29 Таварнай наменклатуры знешнеэканамічнай дзейнасці ЕАЭС.\n«З 7 мая Расія адмяніла абавязковае мытнае дэклараванне на таварныя групы, у якія ўваходзяць вугаль, торф, спірты, эфіры, альдэгіды, кіслоты, правітаміны, вітаміны, гармоны і іншыя тавары, за выключэннем сырой нафты і нафтапрадуктаў, якія вывозяцца з Расіі ў Беларусь», – паведаміў Варданян.\nНа аснове артыкула 25 Дагавора аб ЕАЭС ад 29 мая 2014 года ў рамках Саюза ажыццяўляецца свабоднае перамяшчэнне тавараў без прымянення мытнага дэкларавання за выключэннем выпадкаў, прадугледжаных Дагаворам. Пры гэтым такія выключэнні адносяцца да рынкаў нафты, газу і электраэнергіі, якія ў цяперашні час фарміруюцца. Тавары, у адносінах да якіх адсутнічаюць выключэнні, павінны перамяшчацца без мытнага дэкларавання.\nМіністр распавёў, што на пляцоўцы дэпартамента функцыянавання ўнутраных рынкаў Камісіі былі праведзены кансультацыі з удзелам прадстаўнікоў дзяржаў-членаў Саюза на аснове звароту ўпаўнаважанага пры Прэзідэнце РФ па абароне правоў прадпрымальнікаў. У рамках мерапрыемстваў абмяркоўваліся пытанні, звязаныя з неабходнасцю мытнага дэкларавання тавараў, якія класіфікуюцца ў 27 і 29 групах ТН ЗЭД ЕАЭС і вывозяцца з Расійскай Федэрацыі ў Рэспубліку Беларусь.\nПа выніках праведзеных кансультацый Мінэканамразвіцця Расіі сумесна з Федэральнай мытнай службай распрацавалі інструктыўны ліст, які адмяняе патрабаванні аб дэклараванні тавараў 27 і 29 групы ТН ЗЭД ЕАЭС паміж дзяржавамі-членамі ў рамках агульнага рынку. Інструктыўны ліст быў накіраваны ФМС Расіі ў рэгіянальныя мытныя ўпраўленні.\nЯк заявіў Гегам Варданян, рост узаемнага тавараабароту з'яўляецца адной з асноўных задач па ліквідацыі бар'ераў на прасторы ЕАЭС.


Магілёўскія донары стварылі няўрадавую арганізацыю\n16 люты 2008, 19:57\n16 лютага ў Магілёве адбыўся ўстаноўчы сход дабрачыннага грамадзкага аб’яднаньня “Кропля жыцьця”.\nНа сходзе дзесяць донараў-заснавальнікаў зацьвердзілі статут аб’яднаньня й пастанавілі падаць ва ўправу юстыцыі Магілёўскага аблвыканкаму дакумэнты на рэгістрацыю.\nСтаршынём адзінай у Беларусі донарскай няўрадавай арганізацыі абраны Ігар Каваленка.\n“Мы будзем донарскім прафсаюзам, будзем бараніць правы й законныя інтарэсы донараў. У беларускім донарстве крыві й плязмы шмат праблемаў, але ёсьць дзьве найбольш значныя. Донараў пазбавілі двух важных кампэнсацыяў, пяцідзесяці працэнтнай зьніжкі на набыцьцё мэдычных прэпаратаў і бясплатнага зубапратэзаваньня.\nАкрамя таго, донары часта становяцца ахвярамі памылковых дыягназаў. Ім забараняюць здаваць кроў, потым выяўляюць памылку, але людзей не аднаўляюць у донарскіх правах. Мэханізмаў разьвязаньня такіх праблемаў у Беларусі няма. Такія донары маюць патрэбу ў рэабілітацыі. Гэтым ніхто не займаецца”, зазначыў “Свабодзе” па сканчэньні сходу Ігар Каваленка.\nАрганізацыя будзе дзейнічаць у Магілёве й Магілёўскім раёне.\nУ чэрвені група магілёўскіх донараў праводзіла тыднёвы папераджальны страйк супраць скасаваньня льготаў. Донарам удалося захаваць сарака працэнтную надбаўку да пэнсіі, магчымасьць сыходзіць у адпачынак у любы зручны час. Акрамя таго, толькі магілёўскія донары адстаялі бясплатны праезд у грамадзкім транспарце ў межах гораду.\nМагілёўская станцыя пераліваньня крыві мае на ўліку каля пяці тысяч донараў. Ад 2004 году іх колькасьць штогод зьмяншаецца на 8 працэнтаў.\nУ Магілёве ганаровым донарам - бясплатны праезд


Эканамічныя вынікі 2021-га: гэта быў цяжкі год - 04.01.2022, Sputnik Беларусь\nЭканамічныя вынікі 2021-га: гэта быў цяжкі год\nРэспубліка ўпершыню ў найноўшай гісторыі сутыкнулася з поўнамаштабнымі эканамічнымі санкцыямі, якія пакуль маюць адкладзены эфект, але ўплыў рэстрыкцый... 04.01.2022, Sputnik Беларусь\nВыніковыя дадзеныя па беларускай эканоміцы будуць толькі ў студзені года, але аб выніках 2021 года можна гаварыць ужо з пэўнай доляй верагоднасці. Валавы ўнутраны прадукт рэспублікі паказаў добрую дынаміку росту ў першай палове 2021 года.Беларускія ўлады не чакалі, што міжнародная эканоміка адчуе на сабе аднаўленчы рост дзякуючы адкладзенаму ў выніку пандэміі попыту. Прамысловасць паказала ўпэўнены рост экспарту, што дало магчымасць сфарміраваць станоўчае сальда ў гандлі. Праўда, тут сур'ёзны ўклад зрабіў і IT-сектар.Другая палова 2021 года прыцішыла запал беларускай эканомікі, і тэмпы яе росту сталі запавольвацца. У выніку валавы ўнутраны прадукт за 11 месяцаў мінулага года вырас на 2,3%, а па прагнозу ЕАБР за год у цэлым гэты паказчык складае 2,1%.Аналітыкі банка мяркуюць, што ў 2022 годзе для беларускай эканомікі ўсё будзе не так радасна. Згодна з базавым сцэнарыем рост ВУП складзе ўсяго 0,7%. Ключавым негатыўным фактарам стануць менавіта санкцыі.Санкцыі і абмежаванніЧарговы пяты пакет санкцый у дачыненні да ўлад рэспублікі заходнія краіны ўвялі пасля абвінавачанняў у адрас Мінска ў датычнасці да арганізацыі міграцыйнага крызісу на мяжы з Польшчай.У суме рэстрыкцыі закранулі не толькі прыватныя асобы, якім забаронены ўезд на тэрыторыю шэрага заходніх краін, а таксама замарожаны іх актывы, але і цэлыя сектары беларускай эканомікі.У прыватнасці, абмежавальныя меры ўжо ў новым годзе могуць самым сур'ёзным чынам паўплываць на работу нафтахімічнага комплексу, вытворчасці азотных і калійных удабрэнняў. Менавіта ўвядзенне санкцый стала прычынай для адхілення ад удзелу ў міжнароднай ралійнай гонцы Дакар заводскай каманды МАЗ, а аўтагігант з Жодзіна вымушаны шукаць новых пастаўшчыкоў рухавікоў для кар'ерных самазвалаў БелАЗ.Беларускія ўлады самі сабе ставілі заданне на 2021 год дабіцца росту эканомікі на ўзроўні 1,8%, а значыць, не толькі выканалі гадавое заданне, а нават перавыканалі, але перспектывы 2022 года не такія аптымістычныя, таму і прагноз урада знаходзіцца ў межах – 0,7% росту ВУП.Інфляцыя стала двухзначнайАдным з негатыўных фактараў у 2021 годзе для беларусаў стала моцная інфляцыя, якая толькі ў гадавым значэнні разганялася. Вяртанне яе да двухзначных паказчыкаў абяцае сур'ёзны рост цэн на многія віды тавараў.У верасні і кастрычніку прырост цэн у гадавым вымярэнні склаў 10,2% і 10,5% адпаведна, а ў лістападзе паказаў сярэдняе паміж імі значэнне ў 10,3%. Аналітыкі з ЕАБР мяркуюць, што ключавым фактарам, які аказаў сур'ёзны ціск на інфляцыю ў рэспубліцы, стаў неўраджай і рост цэн на харчовую групу тавараў.У адпаведнасці з прагнозам беларускіх улад інфляцыя, якая вымяраецца індэксам спажывецкіх цэн, павінна была скласці ў 2021 годзе ў рэспубліцы не больш як 5%.Намеснік кіраўніка Адміністрацыі прэзідэнта Беларусі Дзмітрый Крутой выказаў упэўненасць, што па выніках года інфляцыя ў Беларусі будзе ў межах 9-9,4%. На яго думку, галоўная задача ўлад – не выйсці ў выніку на двухзначныя лічбы.Дакладнае значэнне інфляцыі мы даведаемся ў студзені 2022 года, і пакуль дынаміка не абяцае нічога добрага.Ключавая стаўкаНайважнейшым фактарам для ўстойлівай работы эканомікі была і ёсць стаўка рэфінансавання, якую ўстанаўлівае Нацыянальны банк. Менавіта яна адлюстроўвае даступнасць грошай у эканоміцы і прыбытковасць банкаўскіх укладанняў.Пасля таго як уладам удалося дабіцца мінімальных паказчыкаў інфляцыі ў перадвыбарчы год, калі гэтая лічба склала 7,4% па выніках года, рэгулятар планамерна паніжаў стаўку рэфінансавання.У лютым 2020 года яна склала 8,75%, у траўні – 8%, а ў чэрвені – 7,75%, і гэта быў гістарычна самы нізкі яе паказчык. Праўда, рэгулятар не можа не заўважаць працэсаў, якія адбываюцца ў беларускай эканоміцы, таму ў 2021 годзе ключавая стаўка ўслед за інфляцыяй стала зноў расці.Спачатку ў красавіку яна падскочыла да адзнакі ў 8,5%, а ў ліпені яна ўжо вырасла да ўзроўню ў 9,25%. Паколькі гадавыя паказчыкі інфляцыі ў рэспубліцы павялічыліся, аналітыкі ЕАБР выказалі здагадку, што да канца года Нацбанк павялічыць стаўку рэфінансавання яшчэ раз, але не адбылося.Справа ў тым, што гэта прывяло да росту кошту пазыковых сродкаў, а значыць, да запаволення тэмпаў росту эканомікі. Пры гэтым, калі інфляцыя працягне расці ў 2022 годзе, то рэгулятар усё роўна будзе вымушаны пайсці на непапулярную меру.Рэзервы і актывы рэспублікіНа працягу ўсяго года золатавалютныя рэзервы Беларусі паказвалі супярэчлівую дынаміку, дэманструючы то рост, то зніжэнне. У выніку па выніках 11 месяцаў яны сфарміраваліся ў памеры 8,47 мільярда долараў.Лічба вялікая, улічваючы, што згодна з уласнымі планамі ўлад на 1 студзеня 2022 года яна павінна была быць не меншай за 6 мільярдаў долараў. Праўда, годам раней задача была амбіцыйней – 7,3 мільярда.Памер рэзерваў рэспублікі на канец года сфарміраваны з улікам сродкаў, якія выдзеліў Міжнародны валютны фонд у рамках сусветнай праграмы па пераадоленні наступстваў каронавіруса. Трэба разумець, што гэты мільярд долараў фактычна віртуальны, бо з улікам санкцыйных абмежаванняў улады рэспублікі не могуць іх канвертаваць альбо накіраваць на пагашэнне знешніх запазычанасцей.Пазітыўнымі вынікамі для беларускай эканомікі ў 2021 годзе можна назваць стабільную работу паліўна-энергетычнага комплексу. Рэспубліцы ўдалося захаваць пастаўкі расійскай нафты нават ва ўмовах рэстрыкцый, а цану на газ на ўзроўні 128,5 долара за тысячу кубаметраў на фоне ваганняў спотавых рынкаў Еўропы і ўвогуле можна лічыць маннай нябеснай.Таксама на Sputnik:\nэканоміка, эканамічныя санкцыі, беларусь, санкцыі, вытворчасць, рэспубліка, вынік\n© Sputnik / Перайсці ў фотабанкВытворчасць трактароў "Беларус", архіўнае фота\nРэспубліка ўпершыню ў найноўшай гісторыі сутыкнулася з поўнамаштабнымі эканамічнымі санкцыямі, якія пакуль маюць адкладзены эфект, але ўплыў рэстрыкцый Беларусь ўжо пачынае адчуваць.\nВыніковыя дадзеныя па беларускай эканоміцы будуць толькі ў студзені года, але аб выніках 2021 года можна гаварыць ужо з пэўнай доляй верагоднасці. Валавы ўнутраны прадукт рэспублікі паказаў добрую дынаміку росту ў першай палове 2021 года.\nБеларускія ўлады не чакалі, што міжнародная эканоміка адчуе на сабе аднаўленчы рост дзякуючы адкладзенаму ў выніку пандэміі попыту. Прамысловасць паказала ўпэўнены рост экспарту, што дало магчымасць сфарміраваць станоўчае сальда ў гандлі. Праўда, тут сур'ёзны ўклад зрабіў і IT-сектар.\nДругая палова 2021 года прыцішыла запал беларускай эканомікі, і тэмпы яе росту сталі запавольвацца. У выніку валавы ўнутраны прадукт за 11 месяцаў мінулага года вырас на 2,3%, а па прагнозу ЕАБР за год у цэлым гэты паказчык складае 2,1%.\nАналітыкі банка мяркуюць, што ў 2022 годзе для беларускай эканомікі ўсё будзе не так радасна. Згодна з базавым сцэнарыем рост ВУП складзе ўсяго 0,7%. Ключавым негатыўным фактарам стануць менавіта санкцыі.\nСанкцыі і абмежаванні\nЧарговы пяты пакет санкцый у дачыненні да ўлад рэспублікі заходнія краіны ўвялі пасля абвінавачанняў у адрас Мінска ў датычнасці да арганізацыі міграцыйнага крызісу на мяжы з Польшчай.\nУ суме рэстрыкцыі закранулі не толькі прыватныя асобы, якім забаронены ўезд на тэрыторыю шэрага заходніх краін, а таксама замарожаны іх актывы, але і цэлыя сектары беларускай эканомікі.\nУ прыватнасці, абмежавальныя меры ўжо ў новым годзе могуць самым сур'ёзным чынам паўплываць на работу нафтахімічнага комплексу, вытворчасці азотных і калійных удабрэнняў. Менавіта ўвядзенне санкцый стала прычынай для адхілення ад удзелу ў міжнароднай ралійнай гонцы Дакар заводскай каманды МАЗ, а аўтагігант з Жодзіна вымушаны шукаць новых пастаўшчыкоў рухавікоў для кар'ерных самазвалаў БелАЗ.\nБеларускія ўлады самі сабе ставілі заданне на 2021 год дабіцца росту эканомікі на ўзроўні 1,8%, а значыць, не толькі выканалі гадавое заданне, а нават перавыканалі, але перспектывы 2022 года не такія аптымістычныя, таму і прагноз урада знаходзіцца ў межах – 0,7% росту ВУП.\nІнфляцыя стала двухзначнай\nАдным з негатыўных фактараў у 2021 годзе для беларусаў стала моцная інфляцыя, якая толькі ў гадавым значэнні разганялася. Вяртанне яе да двухзначных паказчыкаў абяцае сур'ёзны рост цэн на многія віды тавараў.\nУ верасні і кастрычніку прырост цэн у гадавым вымярэнні склаў 10,2% і 10,5% адпаведна, а ў лістападзе паказаў сярэдняе паміж імі значэнне ў 10,3%. Аналітыкі з ЕАБР мяркуюць, што ключавым фактарам, які аказаў сур'ёзны ціск на інфляцыю ў рэспубліцы, стаў неўраджай і рост цэн на харчовую групу тавараў.\nУ адпаведнасці з прагнозам беларускіх улад інфляцыя, якая вымяраецца індэксам спажывецкіх цэн, павінна была скласці ў 2021 годзе ў рэспубліцы не больш як 5%.\nНамеснік кіраўніка Адміністрацыі прэзідэнта Беларусі Дзмітрый Крутой выказаў упэўненасць, што па выніках года інфляцыя ў Беларусі будзе ў межах 9-9,4%. На яго думку, галоўная задача ўлад – не выйсці ў выніку на двухзначныя лічбы.\nДакладнае значэнне інфляцыі мы даведаемся ў студзені 2022 года, і пакуль дынаміка не абяцае нічога добрага.\nНайважнейшым фактарам для ўстойлівай работы эканомікі была і ёсць стаўка рэфінансавання, якую ўстанаўлівае Нацыянальны банк. Менавіта яна адлюстроўвае даступнасць грошай у эканоміцы і прыбытковасць банкаўскіх укладанняў.\nПасля таго як уладам удалося дабіцца мінімальных паказчыкаў інфляцыі ў перадвыбарчы год, калі гэтая лічба склала 7,4% па выніках года, рэгулятар планамерна паніжаў стаўку рэфінансавання.\nУ лютым 2020 года яна склала 8,75%, у траўні – 8%, а ў чэрвені – 7,75%, і гэта быў гістарычна самы нізкі яе паказчык. Праўда, рэгулятар не можа не заўважаць працэсаў, якія адбываюцца ў беларускай эканоміцы, таму ў 2021 годзе ключавая стаўка ўслед за інфляцыяй стала зноў расці.\nСпачатку ў красавіку яна падскочыла да адзнакі ў 8,5%, а ў ліпені яна ўжо вырасла да ўзроўню ў 9,25%. Паколькі гадавыя паказчыкі інфляцыі ў рэспубліцы павялічыліся, аналітыкі ЕАБР выказалі здагадку, што да канца года Нацбанк павялічыць стаўку рэфінансавання яшчэ раз, але не адбылося.\nСправа ў тым, што гэта прывяло да росту кошту пазыковых сродкаў, а значыць, да запаволення тэмпаў росту эканомікі. Пры гэтым, калі інфляцыя працягне расці ў 2022 годзе, то рэгулятар усё роўна будзе вымушаны пайсці на непапулярную меру.\nРэзервы і актывы рэспублікі\nНа працягу ўсяго года золатавалютныя рэзервы Беларусі паказвалі супярэчлівую дынаміку, дэманструючы то рост, то зніжэнне. У выніку па выніках 11 месяцаў яны сфарміраваліся ў памеры 8,47 мільярда долараў.\nЛічба вялікая, улічваючы, што згодна з уласнымі планамі ўлад на 1 студзеня 2022 года яна павінна была быць не меншай за 6 мільярдаў долараў. Праўда, годам раней задача была амбіцыйней – 7,3 мільярда.\nПамер рэзерваў рэспублікі на канец года сфарміраваны з улікам сродкаў, якія выдзеліў Міжнародны валютны фонд у рамках сусветнай праграмы па пераадоленні наступстваў каронавіруса. Трэба разумець, што гэты мільярд долараў фактычна віртуальны, бо з улікам санкцыйных абмежаванняў улады рэспублікі не могуць іх канвертаваць альбо накіраваць на пагашэнне знешніх запазычанасцей.\nПазітыўнымі вынікамі для беларускай эканомікі ў 2021 годзе можна назваць стабільную работу паліўна-энергетычнага комплексу. Рэспубліцы ўдалося захаваць пастаўкі расійскай нафты нават ва ўмовах рэстрыкцый, а цану на газ на ўзроўні 128,5 долара за тысячу кубаметраў на фоне ваганняў спотавых рынкаў Еўропы і ўвогуле можна лічыць маннай нябеснай.\nПрэм'ер Беларусі назваў галоўныя задачы ўрада на 2022 год\n27 снежня 2021, 10:52\nКаб рост магчымасцей апярэджваў патрэбы: чаканні эканаміста ў 2022 годзе\nВырастуць штрафы і падаткі: у Беларусі павялічылі базавую велічыню\nЗнешні дзярждоўг Беларусі зноў знізіўся


Расія без інтэрнэту | Новы Час\nМагчыма, упершыню пасля пачатку ўкраінскага крызісу крытыкаў Крамля ў рунэце стала відавочна больш, чым прыхільнікаў. Сама ідэя застацца без усякіх сацсетак, порна, халяўных фільмаў, гульняў і лайкаў падаецца шмат каму з расіян кашмарам.\nМіж тым, такая перспектыва цалкам рэальная ў выпадку працягу новай халоднай вайны. Пра гэта, напрыклад, сведчыць украінскі вопыт. Кіраўніцтва Мінабароны Украіны паскардзілася, што адной з прычын катла пад Ілавайскам стала выкладанне ў сеціва жаўнерамі інфармацыі пра месца сваёй дыслакацыі, салдацкі быт, зброю і г.д. Таксама дасталася простым юзерам, якія ўсю гэтую інфармацыю актыўна распаўсюджвалі.\nАкрамя таго, тэхнічна адключыць расіянам інтэрнэт магчыма. Першы варыянт — стварэнне «вялікага сеткавага экрана» на вобраз і падабенства кітайскага, які будзе блакаваць непажаданыя рэсурсы. Другі — гэта фізічнае адключэнне расійскага сеткавага сегмента. Для гэтага дастаткова выдаць прадпісанне дзясятку федэральных аператараў. Прэзідэнт Егіпта Хосні Мубарак, дарэчы, справіўся з задачай адключэння інтэрнэту па ўсёй краіне за адзін дзень.\nНепасрэдна пра магчымую забарону інтэрнэту ў Расіі пачалі казаць пасля інтэрв’ю журналіста Якавенкі нямецкай радыёстанцыі "Deutsche Welle", падчас яго журналіст сказаў: «Яна (расійская дзяржава) гатовая на самыя крайнія меры, у тым ліку і на поўную ізаляцыю ад свету. Адна за адной ідуць меры, якія могуць па-сапраўднаму зачыніць краіну». Гэта тычыцца і электроннай абароны. Якавенка таксама дадаў: «Ніякага татальнага кантролю (за інтэрнэтам — рэд.) быць не можа. Пракантраляваць сотні мільёнаў паведамленняў паміж дзясяткамі мільёнаў людзей немагчыма. Тут адзіны варыянт — зачыніць краіну ад глабальнага інтэрнэту. Гэта вельмі проста».\nІдэю адключэння інтэрнэту можна было спісаць на фантазію журналіста, які хоча зрабіць сенсацыю. Аднак алея ў агонь дадалі самі ўлады. На паведамленне Якавенкі адрэагавалі і ў Крамлі. Магчымасць адключэння Расіі ад сусветнага павуціння там, з аднаго боку, абверглі, але, з другога, заявілі пра неабходнасць адказваць на пагрозы для нацыянальнай бяспекі. Таксама стала вядома, што 1 кастрычніка Саўбез РФ абмяркуе пытанне, што рабіць з рунэтам.\nПасля гэтага некаторых юзераў папросту ахапіла паніка. На форумах сустракаюцца суіцыдальныя паведамленні, накшталт: «Хутка інтэрнэт адключаць. Людзі, ведайце, я вас люблю!» або «Пішыце сваё меркаванне, абурайцеся распілам краіны, прапануйце пакараць смерцю чыноўнікаў. Хутка гэта будзе ў лепшым выпадку толькі для ўнутранага ўжывання, таму што нават праз інтэрнэт ва ўсім свеце праўду пра гаротны стан нашых спраў ніхто не даведаецца. Будуць толькі спецыяльна падрыхтаваныя перадачы 1-га канала пра тое, які ў нас тут ураджай». Самыя вялікія панікёры ўвогуле клянуцца, што інтэрнэт вырубяць якраз 1 кастрычніка, адразу пасля пасяджэння Саўбезу. Узгадалі і пра Беларусь, якая ўжо дапамагае расійскім гурманам абыходзіць эмбарга еўрапрадуктаў. Адзін з блогераў піша: «Нічога страшнага. У нас жа ёсць яшчэ краіны СНД, тая ж Беларусь. Будзем туды ездзіць».\nНе прайшлі міма падзеі і аматары прыколаў: «Непарадак! Калі ў Расіі адключаць інтэрнэт, хто ж будзе паведамляць недасведчаным украінцам, што іх краіны не існуе».\nЛідары апазіцыі лічыць сцэнар адключэння інтэрнэту рэальным. Сябра штаба Пірацкай партыі Расіі Павел Рассудаў пракаментаваў чуткі пра забарону інтэрнэту наступным чынам: «У адзін момант увесь інтэрнэт адключыць, вядома ж, не атрымаецца — Расія занадта вялікая краіна, занадта шмат правайдэраў. Тым не менш, ускладніць камунікацыі магчыма. Але ўлады павінны разумець, што, адключаючы інтэрнэт, яны не пакідаюць людзям нічога іншага, акрамя як выйсці на вуліцу».\nАднак у самым ідыёцкім стане з-за гэтай гісторыі аказаліся ватнікі, якія, па логіцы, павінны падтрымліваць любыя ізаляцыйныя меры. Каб захаваць твар, яны кажуць, што Масква нічога забараняць не збіраецца. Быццам, ідэя адключэння інтэрнэту ў РФ належыць каварным супастатам, а Расія папросту вымушана трымаць удар. «У ЗША ёсць усе магчымасці адключыць нам інтэрнэт. Для РФ гэта будзе мець даволі цяжкія наступствы, паколькі мы завязалі шмат крытычна важных працэсаў на інтэрнэт-інфраструктуру. Напрыклад, праз сеціва працуюць расійскія банкі і аказваюцца паслугі насельніцтву. Акрамя таго, на інтэрнэт завязаны велізарны пласт расійскай камерцыі. А адключыць усё гэта амерыканцы могуць вельмі лёгка», — разважае выданне «Русская линия». Іншымі словамі, не выключана, што закрыццё інтэрнэту спішуць на янкі.\nІншыя намагаюцца супакоіць публіку. «Гаворкі пра абмежаванне для расіян не ідзе, сцвярджае наша крыніца ў Дзярждуме. Паводле яе слоў, абмяркоўваюцца пытанні тэхнічнага рэгулявання, у тым ліку тое, каб больш актыўна пераносіць на тэрыторыю Расіі DNS-серверы. Фармальна, яны знаходзяцца пад кантролем міжнародных арганізацый, але мы разумеем, што па факце гэта амерыканскія арганізацыі», — піша Газета.Ру. Праўда, выданне прызнае, што гайкі ўсё ж будуць закручваць: «Але ў бліжэйшы час могуць пашырацца магчымасці ўладаў па блакаванні і закрыцці экстрэмісцкіх сайтаў — гэтая тэма абмяркоўваецца, асабліва ў кантэксце пачатку падрыхтоўкі да выбараў у Дзярждуму 2016 года».\nВаенны эксперт Анатоль Эль-Мюрыд лічыць: «Расія можа і сама адключыць «знешні» інтэрнэт у выпадку, напрыклад, пагрозы ўзнікнення «каляровай» рэвалюцыі. У гэтым выпадку групы з «каляровых» актывістаў, якія каардынуюць сваю дзейнасць па сацсетках, будуць на нейкі час дэзарганізаваныя. Каб пераналадзіць сістэму, ім спатрэбіцца час. А фактар часу ў перыяд любой рэвалюцыі гуляе найважнейшую ролю. Калі расійскія ўлады перакрыюць інтэрнэт, яны на некалькі дзён дэзарганізуюць замежныя структуры і ўнясуць хаос у «каляровы» пратэст».\nЗастаецца ўзгадаць самую неверагодную версію. Некаторыя лічаць, што Крэмль наўмысна дэзінфармуе публіку, каб апазіцыя заклікала людзей выходзіць на вуліцу на знак пратэсту. У такім выпадку лібералаў-антыпуцінцаў будуць спрабаваць падаваць у медыя як аматараў дзіцячага порна.\n«Чабурнэт» падкраўся незаўважна


Шмат у чым чалавечы лёс залежыць ад таго, як яго будуць клікаць. Менавіта таму бацькі, якія жадаюць свайму дзіцяці толькі дабра, называюць яго імем, якое мае добрае значэнне. Мусульманскія імёны хлопчыкаў даюцца толькі ў сем'ях, у якіх прыняты іслам. Але з-за таго, што яны вельмі незвычайныя, прыгожыя і разнастайныя, іх часам даюць у сем'ях, дзе прыняты і іншыя вераванні.\nМусульманскія імёны хлопчыкаў раней былі толькі на арабскай мове. Але цяпер такімі лічацца яшчэ і тыя, якія прыйшлі з якіх-небудзь іншых моў, напрыклад, з персідскага, цюркскага, татарскага, старажытнажыдоўскай. Мусульманскія імёны хлопчыкаў у першую чаргу выбіраюцца па сэнсе, які ў іх утрымліваецца, а не па прыгажосці. Дзіцяці называюць так, каб у яго ўсё было добра ў жыцці.\nДа прыкладу, слабых немаўлятаў маглі называць Артур, Азіз, Сабір, што азначала "дужы, моцны", ці ж Салман, Назиф, Аман - гэта значыць, здаровы. Для таго каб у будучыні дзіця было паспяховым і багатым, існуюць мусульманскія імёны хлопчыкаў Гані, Фаяз або Самат. Каб хлопчык вырас кіраўніком, можна назваць яго Амирхан, Малік, Амір, Раіс, Эмір, Султан, Сардараў.\nВарта пералічыць прыгожыя мусульманскія імёны хлопчыкаў, якія даваліся, каб ён вырас станісты і добрым. Гэта Зарыф, Хусаінаў, Хасан, Джаміль, Эльміра і Зиннат. Ёсць таксама павер'е, якое заключаецца ў наступным - каб будучы юнак быў шчаслівым, варта даць яму імя, якое насіў адзін з прарокаў Усявышняга. Сярод іх - Абдул, Самат, Кави, Ідрыс, Гаффар, Сабураў, Якуб, Фатах, Азіз, Кадзіра, Рахім, Каюм і іншыя.\nУ мячэці маюцца кнігі, у якіх напісаны практычна ўсе мусульманскія імёны хлопчыкаў, а таксама іх значэння. Бываюць выпадкі, што бацькі прымаюць рашэнне даць дзіцяці рускае імя, аднак, рытуал яго нараканні правесці ў мячэці. У такім выпадку трэба другое, мусульманскае. З гэтага вынікае, што дзіця будзе мець два імені.\nВарта акунуцца ў гісторыю. Раней было прынята наступнае - даваць свайму дзіцяці два імя. І сярод іх адно сапраўднае, якое давалася пры хрышчэнні (нарачэньні), і ведаць яго ніхто не павінен быў, у пазбяганне псуты. Часам былі выпадкі, што яго не ведаў нават сам чалавек.\nУ кожным імя скрыты пэўны сэнс. І ад яго ў будучыні будзе залежаць характар чалавека, а таксама яго дабрабыт і здароўе. Менавіта таму шматлікія сучасныя мусульманскія імёны хлопчыкаў валодаюць значэннем, якое заклікана забяспечыць свайго носьбіта шчасцем, розумам і сілай. Чаго толькі каштуюць некаторыя з іх ... Джиган, што азначае сусвет, дынар, якое перакладае як "каштоўны" ці Зайнулла, што значыць "ўпрыгожванне Алаха".\nСёння многія бацькі прытрымліваюцца мусульманскіх традыцый, і называюць дзяцей па правілах іх рэлігіі. Нядаўна былі часы, калі дзецям давалі зусім абсурдныя і бессэнсоўныя імёны, якія азначалі прыхільнасць мам і тат да сацыялізму. І гэта было велізарным грахом, які затуманіў розум не адной сотні мусульман.\nАле, на шчасце, гэтыя часы мінулі. Сёння існуе маса разнастайных мусульманскіх імёнаў. Толькі важна даць свайму дзіцяці тое, якое ішло б яму больш, чым усе астатнія, не памыліцца. Імёнаў шмат, і ўсе вартыя, каб іх насілі дзеці.\nШто рабіць, калі падавіўся дзіця? першая дапамога\nДзіцячае пасцельная бялізна - памер і якасць маюць значэнне\nЯк апранаць нованароджанага восенню: карысныя парады\nМэт Гроўнінг - геніяльны мультыплікатар і таленавіты акцёр!\nЯк адрошчваць валасы ніжэй пояса?\nЯк падключыць сканер штрых-кода для кампутара. Віды сканараў штрых-кодаў. Праграмы для штрых-кодаў\nПілінг асобы ў хатніх умовах. Віды пілінга.\nЭкстендер: водгукі і рэальнасць\nКемерава: насельніцтва, працаўладкаванне, сённяшняя дэмаграфічная сітуацыя\nШто такое матэматыка?


22 жнівень 2021, 22:03\nБагаслужэньне ў Кіеве кіраўніка Праваслаўнай царквы Ўкраіны Епіфанія і сусьветнага патрыярха Барталамея\nГэта яго першы прыезд у гэтую краіну пасьля таго, як Канстантынопальская царква дала Праваслаўнай царкве Ўкраіны аўтакефалію ў пачатку 2019 году. Варфаламей удзельнічае ўва ўрачыстасьцях, прысьвечаных 30-годзьдзю незалежнасьці Ўкраіны.\nВарфаламей прыбыў у Кіеў 20 жніўня. У суботу ён сустрэўся з прэзыдэнтам Украіны Ўладзімірам Зяленскім, які, апроч іншага, назваў рэлігійны фактар адным з тых, якія Расея ўжывае супраць Украіны як «гібрыдную зброю». Расейскія афіцыйныя асобы ўвесь час заяўляюць пра прыгнёт ва Ўкраіне вернікаў Украінскай праваслаўнай царквы (Маскоўскага патрыярхату), якая не прызнае аўтакефальную праваслаўную царкву Украіны (ПЦУ) кананічнай.\nУ нядзелю на тэрыторыі музэя-запаведніка Сафія Кіеўская прайшло набажэнства, якое ўзначалілі патрыярхВарфаламей і кіраўнік ПЦУ мітрапаліт Епіфаній. Сусьветны патрыярх заклікаў вернікаў УПЦ (МП) вярнуцца да «зносінаў». На набажэнстве прысутнічаў былы прэзыдэнт Украіны Пятро Парашэнка, пры якім была створаная ПЦУ і ёй быў дадзены томас аб аўтакефаліі.\n30-годзьдзе незалежнасьці Ўкраіны сьвяткуецца 24 жніўня. Да гэтага дня прымеркавана мноства мерапрыемстваў, у тым ліку вайсковы парад у Кіеве. 23 жніўня ў сталіцы Ўкраіны пройдзе першы саміт Крымскай плятформы з удзелам прадстаўнікоў дзясяткаў дзяржаў. Ён павінен стаць дэманстрацыяй таго, што сусьветная супольнасьць не прызнае анэксію Крыма Расеяй.


Гары Паганяйла каля Менскага гарадзкога суду, дзе разгялядаецца «справа „Рэгнума“»\nКарэспандэнт Свабоды папрасіў праваабаронцу пракамэнтаваць падзеі на судзе ў трэці дзень працэсу, калі з аналізам абвінаваўчага заключэньня і экспэртызы выступіў падсудны Сяргей Шыптэнка.\n«Ён ведае, пра што кажа. Бачна, што самым уважлівым чынам разам з адвакатам вывучыў матэрыялы справы і найперш экспэртнае дасьледаваньне, якое для абвінавачаньня зьяўляецца асноўным доказам. І разьбіў гэтую экспэртызу ўшчэнт праз аналіз і амаль парадковую крытыку».\nГары Паганяйла мяркуе, што «яўны абвінаваўчы ўхіл» у экспэртызе зададзены ўладамі, якія, паводле яго, далі каманду на завядзеньне крымінальнай справы супраць аўтараў агенцтва «Рэгнум» ды забясьпечылі патрэбнае экспэртнае заключэньне. «У прававой дзяржаве такія рэчы недапушчальныя», — лічыць Гары Паганяйла.\nУ дзеяньнях аўтараў расейскага агенцтва «Рэгнум», паводле Гары Паганяйлы, няма складу злачынства, і таму ён мяркуе, што па справе мусіць быць «толькі апраўдальны прысуд». Але прадказаць, якое рашэньне прыме суд, Гары Паганяйла не бярэцца.\nГары Паганяйла згадаў справы апошніх гадоў, дзе пэўныя матэрыялы прызнаваліся экстрэмісцкімі на падставе экспэртных заключэньняў. Сярод іх былі справы пра кнігі Зянона Пазьняка, альбома «Прэс-фота — 2011», кніг Паўла Шарамета.\n«Мне давялося прадстаўляць у Ашмянскім судзе інтарэсы журналістаў у справе „Прэс-фота — 2011“, і магу засьведчыць, што ў нас склалася гэтая ганебная практыка — фабрыкаваць такую экспэртызу, якая патрэбная ўладам».\nСяргей Шыптэнка прытрымліваецца спрэчных поглядаў на сувэрэнітэт Беларусі, вынікі расейска-беларускай інтэграцыі, ацэнкі гістарычных дзеячаў Беларусі, пэрспэктывы беларускай мовы. Як Гары Паганяйла ставіцца да гэтых поглядаў падсуднага, якія сёньня зноў прагучалі ў судзе?\n«Я індыфэрэнтна стаўлюся да любых ідэалягічных установак, якія часам друкуюць у тых ці іншых мэдыях. Права выказаць сваё меркаваньне мае нават вар’ят, а мы на тое і людзі, каб умець ацэньваць, адсейваць і ўспрымаць толькі тое, што кладзецца нам на душу паводле нашага сьветапогляду», — адказаў Гары Паганяйла.\nПраваабаронца выступіў за тое, каб ідэалягічныя спрэчкі вяліся выключна на дыскусійных пляцоўках, у тым ліку ў мэдыях, а не праз крымінальныя справы.


«Lonely Planet» унёс Беларусь у топ-10 краінаў да наведвання ў наступным годзе\nМедыя-гігант рэкамендуе наведаць нашую краіну.\nВяртанне з таго свету. Сяргей Будкін аб лёсах рэпрэсаваных беларускіх творцаў\n«(Не)расстраляныя» – ініцыятыва, якая вяртае імёны і творы забітых сталінскімі карнікамі дзеячаў беларускай культуры ў сучасны дыскурс. Праект уяўляе сабою стварэнне друкаванага выдання, музычны CD-дадатак,…\nЦела Джамаля Хашогжы знайшлі ў калодзежы\nКалодзеж знаходзіцца ў саду на тэрыторыі рэзідэнцыі генеральнага консула Саудаўскай Аравіі ў Стамбуле. Пра гэта ria.ru распавёў кіраўнік турэцкай партыі Vatan («Радзіма») Догу Перынчэк.\n«Заўсёды цікава, што за зачыненымі дзвярыма». Аўтарка фільму «Дэбют» пра жанчын у Гомельскай калоніі\nПасля прагляду фільму «Дэбют» Анастасіі Мірашнічэнкі палова залы плакала. Што выклікае такія эмоцыі гледачоў, разбіраемся разам з рэжысёркай фільму, якая прывезла сваю стужку ў Горадню…\nДругая ўзлётна-пасадачная паласа ў Нацыянальным аэрапорце запрацуе вясной\nМіністр транспарту і камунікацыяў Анатолій Сівак анансаваў запуск другой узлётна-пасадачнай паласы ў Нацыянальным аэрапорце.\nЭкс-камандуючы арміяй ЗША ў Еўропе: Мяне турбуе сцэнар аварыі на БелАЭС\nАмерыканскі генерал у адстаўцы Бэн Годжэз распавядае, чаму яго турбуе сцэнар аварыі на БелАЭС. Таксама ў інтэрв'ю Сяргея Пелясы з экс-камандуючым Арміяй ЗША ў Еўропе…\nМужчыну затрымалі за крадзеж ровара, а ён прызнаўся ў сямі забойствах\n29-гадовага рабочага з Прыднястроўя затрымалі ў Маскве. Мужчына хацеў скрасці ровар, які стаяў каля крамы. У міліцыі ён прызнаўся ў цяжкіх злачынствах на радзіме.\nЭксперт па тэрарызме пра Керч: Гэтая сітуацыя для ўладаў РФ карысная\n«Споўнілася 18 – адразу купляе зброю. Цяжка ўявіць, каб на тэрыторыі Польшчы 18-гадовы хлопец мог атрымаць дазвол на зброю. Не важна, ці яна паляўнічая», –…\n2018.10.23 10:48\tВІДЭА\nДАІ пусцілася ў пагоню за п’яным кіроўцам, ён кінуў аўта і ўцякаў\nСупрацоўнікі ДАІ гналіся за п’яным кіроўцам па начным Мазыры.\n«Сакрэтныя файлы», роля спецслужбаў і (не)магчымасць абмену. Усё, што вядома пра гучную «шпіёнскую» справу Шаройкі – Палітыкі\nУкраінскі журналіст Павел Шаройка знаходзіцца ў СІЗА КДБ з мінулага кастрычніка, ён быў асуджаны за шпіянаж на 8 гадоў. Грамадзянін Беларусі Юры Палітыка перабывае пад…\nМедыі: Каля дома Джорджа Сораса ў ЗША знайшлі выбуховае прыстасаванне\nСапёры абясшкодзілі бомбу кіраваным выбухам.\nПаліна Рэспубліка скарыла суддзяў украінскага шоу X-Фактар\n24-гадовая спявачка, якая цяпер выступае пад сцэнічным імем Palina, прайшла адбор пад воклічы брава, атрымаўшы чатыры станоўчых галасы з чатырох магчымых.\n2018.10.23 09:20\tВІДЭА\nМіліцыя ўпершыню склала пратакол за стварэнне дакументальнага фільма. Яго здымалі для «Белсату»\nУ Гомлі ў дачыненні да журналісткі-фрылансеркі Марыі Булавінскай-Ляпінай склалі адміністрацыйны пратакол за «незаконны выраб і распаўсюд прадукцыі СМІ».\nЗША павялічаць свой ядравы арсенал, каб аказваць ціск на Расею і Кітай\nПра гэта 22 кастрычніка заявіў прэзідэнт ЗША Доналд Трамп.\nРамэа з Хабараўску пераадолеў 8000 км дзеля каханай, але падчас сустрэчы расчляніў яе\nУ Маскве арыштавалі 16-гадовага падлетка з Хабараўска. Хлопец падазраецца ў забойстве сваёй равесніцы, жыхаркі Масквы.\n2018.10.22 22:41\tВІДЭА\nЗдаровы лад жыцця супраць дзвюх з паловай тысячаў новых цыгарэтных шапікаў\nКаля дзвюх з паловаю тысяч шапікаў з цыгарэтамі мусіць з'явіцца ва ўсёй краіне. У тым ліку каля пяцісот – у Менску. Вось табе і крамы…\n2018.10.22 22:15\tВІДЭА\nБеларусы распавялі пра свае заробкі\nЧэргі ля банкаматаў і адпачынак за ўласны кошт на дзяржпрадпрыемствах. Тры гады мінула ад апошняга эканамічнага страсення. І толькі на чацвёрты, бяскрызісны год, беларусы статыстычна падыходзяць…\n2018.10.22 22:01\tВІДЭА\nКазусы падрыхтоўкі да прыезду Лукашэнкі. На гэты раз у Гомлі\nНанова асфальтуюць дарогі, мяняюць плітку на ходніках, фарбуюць будынкі ды мыюць помнікі. Гомель рыхтуецца да прыезду Аляксандра Лукашэнкі. Днямі ён тут правядзе сустрэчу з прэзідэнтам…\n2018.10.22 21:44\tВІДЭА\nРасея нас абароніць у вайне. Ад каго?\nАмбасадар Расейскай Федэрацыі ў нашай краіне Міхаіл Бабіч паабяцаў, што войскі нашых усходніх суседзяў абавязкова ўмяшаюцца ў выпадку вайсковай агрэсіі супраць Беларусі. Пра гэта дыпламат…\nРасея можа дазволіць сеяць «наркатычны» мак. Вінаватыя санкцыі\nАдмысловая камісія расейскага ўраду ўхваліла праект закона аб парадку вырошчвання ў Расеі «наркатычных» раслін, у прыватнасці, дазволеных гатункаў снатворнага маку (Papaver somniferum L).\n2018.10.22 21:04\tВІДЭА\nРасея «пагражае» абараніць Беларусь\n2018.10.22 20:59\tВІДЭА\nЭканаміст: «Беларуская эканоміка больш за 450 долараў сярэдняга заробку пацягнуць не можа…»\nУлады кажуць, што ўжо да канца года сярэдні заробак мае перавысіць 1000 рублёў. Хаця былі і іншыя абяцанні, была і славутая 1000 долараў, але дзе…\nБольш чыноўнікаў: дырэкцыю «Лістапада» пазбавілі права абіраць фільмы для нацыянальнага конкурсу\nФінальнае рашэнне аб тым, якое кіно трапіць у нацыянальную конкурсную праграму Менскага міжнароднага кінафестывалю «Лістапад», будзе прымаць адмысловая камісія. Яе ўзначальвае намесніца міністра культуры Ірына…\n2018.10.22 19:05\tВІДЭА\nЛюдзі плацяць за пакой у інтэрнаце больш, чым за трохпакаёўку\nНекалі працаўнікі «Менсктрансу» атрымалі кватэры ад працы. Пражыўшы там усё жыццё, яны вырашылі прыватызаваць жытло. Але не атрымалася: балансатрымальнік палічыў гэта немэтазгодным і надаў дому…\n2018.10.22 19:00\tВІДЭА\nБеларусы доўгі час не мелі ўласнае дзяржавы і мусілі прыстасоўвацца да чужое. Каб зрабіць кар’еру, «стаць чалавекам», трэба было дапасавацца да іншае культуры, звычаяў, мовы.\nУ віцебскай дзіцячай паліклініцы выкарыстоўваюць вакцыну «Эўпента»\nПасля трагічнага выпадку ў Ганцавіцкім раёне выкарыстанне «Эўпенты» у Беларусі спынілі.\nГарадскія ўлады Менску дазволілі шэсце на Дзяды\nЗаяўнік шэсця-акцыі на Дзяды – партыя КХП БНФ – атрымала дазвол ад сталічных уладаў на правядзенне шэсця. Мерапрыемства адбудзецца ў нядзелю 28 кастрычніка.\nУ Быхаўскім раёне на ўроку фізкультуры памёр 8-гадовы хлопчык\nТрагедыя здарылася 19 кастрычніка ў аграгарадку Лудчыцы.\nРэжысёр Зміцер Бейнарт-Саладуха ў шпіталі ў вельмі цяжкім стане\nРэжысёр перанёс кардыяэмбалічны інфаркт галаўнога мозгу. Змітру Бейнарт-Саладуху зроблена аперацыя па выдаленні тромба. Сябры і паплечнікі рэжысёра збіраюць грошы на дапамогу сям'і творцы.\nГомель актыўна прыхарошваюць да візіту Лукашэнкі ды Парашэнкі\nНапярэдадні Форуму рэгіёнаў, які пройдзе ў Гомлі 25-26 кастрычніка, мясцовыя ўлады максімальна «прычэсваюць» абласны цэнтр. Адзін з элементаў гарадскога дызайну, ходнік з арнаментам, які паводле…\nЗдаровы лад жыцця супраць дзвюх з паловай тысячаў новых цыгарэтных ...\nГарачы каментарРасея «пагражае» абараніць Беларусь\nГарачы каментарЭканаміст: «Беларуская эканоміка больш за 450 долараў сярэдняга заробку пацягнуць не можа…»\nРазмова дняЧаго хочуць дзяўчыны? Версія Лукашэнкі\nГрыбнік сустрэў у лесе пачвару: «Ростам 3 метры, чорнага колеру, увесь у валасах і ўсміхаецца»\nУ Менску затрымалі прастытутак, якія працавалі за алкаголь\nЛукашэнка расплакаўся, калі паглядзеў новы кліп Ланской. Яго здымалі ў бацькоўскай хаце кіраўніка Беларусі\nБеларусы найбяднейшыя ў свеце\nНаведнік рэстарана «Поедем поедим» напаў з мацюкамі на аператара\nВ который раз. Вспомнил, второй. Если местная контора не разберётся, палить ни кого не будем\nБыдла, быдла на дорогой машине.\nДави контру как говно.\nМаскальскi шпiён,альбо яго продкi у нквд нашых суайчыннiкау знiшчалi\n"Гарант" кляўся, што СМІ будзе мець ўсе права, бо грамадства мае права ведаць розныя кропкі гледжання..... Ня ўжош хтота ўрот?\nТрэба будзе паглядзець\nНе переймайтеся, все буде як зазвичай буває в московитів - одні неправильні білоруси раптом нападуть на инших правильних білорусів, у крамлі не стерплять такої несправедливости, савєтпедерациі дозволить ввести війська, ну й... Коротше, дивись на Наддністрянщину, Абхазію, Осетію, Крим, Донбас, Сирію... Багато куди можна ще поглянути.\nворьё придумывает конфликты,чтобы удержать власть и закручивать гайки,всех несогласных удобно занести в предатели,при этом сша поддерживают режим в кремле,прикрываясь болтовней и,что за странная связь через хабад двух перзидентов..\nад самой сябе?\nНапоминает мне о заботе русскоговорящих в Украине. Тенденция очень настораживает.


Праз пяць гадоу вышэйшую адукацыю у Расіі можа стаць фікцыяй\nГалоўная ➠ Расія ➠ Праз пяць гадоу вышэйшую адукацыю у Расіі можа стаць фікцыяй\nРасіяПраз пяць гадоу вышэйшую адукацыю у Расіі можа стаць фікцыяйАпублікавана 28.05.2016 18:35Уступныя экзамены ў расійскія вышэйшыя навучальныя ўстановы ў чарговы раз абвастрылі праблему, аб якой, як ні дзіўна, вельмі мала кажуць у кантэксце якая праводзіцца рэформы адукацыі ў краіне.\nГаворка ідзе пра ўзровень зарплат прафесарска-выкладчыцкага складу ў ВНУ Расіі.\nУ Савецкім Саюзе, напрыклад, прафесар вышэйшай навучальнай установы меў зарплату 450 руб. Гэта значыла, што ён атрымліваў на 50 руб. менш міністра; на 100 руб. больш, чым сакратар раённага камітэта партыі ў Маскве; усяго на 100 руб. менш, чым першы сакратар Маскоўскага гарадскога камітэта партыі. Дацэнт атрымліваў столькі ж, колькі першы сакратар райкама партыі.\nНатуральна, што маладыя людзі імкнуліся паступіць у аспірантуру, абараніць дысертацыю, імкнуліся на працу ў вышэйшую школу. У Кітаі выкладчыкі атрымліваюць 1000 дал. Як мінімум. У нас зараз нават блізка гэтага няма. Няма ні адной краіны ў свеце, якая па ўзроўні аплаты працы прафесарска-выкладчыцкага складу не магла б з намі канкураваць! Па ўсіх спецыяльнасцях. Гэта ганебна.\nУ свой час міністр, генеральны пракурор часам менш атрымлівалі, чым я - рэктар юрыдычнага ВНУ. Быў перыяд, калі ў мяне была зарплата 550 руб., А ў міністра адукацыі Генадзя Аляксеевіча Ягадзіна - 500 руб .; у генеральнага пракурора - і таго менш. А сёння генеральны пракурор атрымлівае ў дзясяткі разоў больш, чым рэктар! Што мяне асабліва здзіўляе - у выступах кіруючых работнікаў Міністэрства адукацыі, рэктараў ВНУ ніколі не гаворыцца пра заробак. Такое ўражанне, што ў нас такой праблемы няма.\nПрэзідэнт Расіі, выступаючы на з'ездзе рэктараў, сказаў, што ў вас, маўляў, з заробкам ўсё больш-менш нармальна: толькі на працягу апошняга года яна вырасла ў пяць разоў. Але заробак вырас не ў пяць разоў, а на 50%! У мяне складваецца ўражанне, што людзі, якія павінны ставіць гэтыя пытанні, альбо чагосьці баяцца, альбо знаходзяцца ў такім становішчы, калі асабіста іх не цікавяць гэтыя пытанні.\nМы сёння пераймаем у Захаду вельмі многае: ЕГЭ, двухузроўневую сістэму падрыхтоўкі бакалаўр-магістр... Ці не бярэм толькі ўзровень заробкаў выкладчыкаў. А між тым гэта адзінае, што па вялікім рахунку нам трэба было б скапіяваць ў Захада. Ды і не толькі ў Захада. Скажу пра блізкую мне сферу юрыдычнага вышэйшай адукацыі. У сувязі з недафінансаваннем заробкаў падае якасць гэтага ўтварэння. А гэта рэч далёка не бяскрыўдная.\nТак, у камерцыйных ВНУ могуць плаціць выкладчыкам большы заробак. Але толькі за кошт скарачэння навучальных гадзін. Скажам, на курс «Грамадзянскае права» пакладзена 600 гадзін; у камерцыйных ВНУ яго даюць за 60. За кошт гэтага і адбываецца эканомія сродкаў, але якасці няма ніякага. Выпускнікі гэтых ВНУ нікому не патрэбныя, без блату яны проста не змогуць уладкавацца на працу.\nУ Францыі гэтая праблема вырашана так: кожны выкладчык з'яўляецца дзяржаўным служачым. Ён атрымлівае такую ж зарплату, як дзяржаўны служачы адпаведнага рангу. У нас за апошнія гады заробак чыноўнікаў ўзрасла ў дзесяткі, калі не ў сотні разоў. Але вось выкладчыцкага корпуса гэтая тэндэнцыя практычна не кранула. Мы не лічымся дзяржаўнымі служачымі: мы на службе, але не дзяржаўныя служачыя. У гэтым хітрасць!\nНесумненна, правільна, што суддзі і пракурорскія работнікі атрымліваюць па 60 і больш тысяч рублёў заробку. Але чаму людзей, якія і рыхтуюць кваліфікаваныя кадры пракурорскіх работнікаў і суддзяў, забыліся? Мы губляем прафесарска-выкладчыцкі корпус, паміраюць навуковыя школы. Калі ў нас, у сістэме вышэйшай юрыдычнай адукацыі, такое дзеецца, то што ўжо казаць аб тэхнічных ВНУ.\nНа мой погляд, проста неабходна, каб выкладчыкі вышэйшай школы былі афіцыйна ўведзены ў ранг дзяржаўных служачых і прыроўненыя да іх па ўзроўні аплаты працы. Гэта адзіны выхад з якое стварылася становішча. Трэба зразумець: гаворка ідзе пра тое, каб дзяржава прайгравалі кадры спецыялістаў, без якіх яно проста існаваць не зможа.\nСпадзявацца на павышэнне зарплаты так, як гэта робіцца, - па 10% у год - смешна. Калі мы тэрмінова не прымем гэтыя меры, то я запэўніваю вас, што да канца 2012 выкладанне стане фікцыяй: малапісьменныя людзі будуць рыхтаваць абсалютна малапісьменных спецыялістаў. Вось гэты працэс, ужо сапраўды, самовоспроизводится.\nВыпадковыя матэрыялы:У Расіі працягваецца рыбны рабаваннеМінфін зарэзервавау паутрыльёна рублёу на антыкрызісныя патрэбыДзярждума адхіліла законапраект аб сацыяльным патранацеАдтэрміноука па выплаце крэдытау будзе не бясплатнайУ Расіі ліквідуюць папраучыя калоніі


Утраіх – у першы клас — Дятлово. Перамога. Дятловская районная газета\n01.09.2019 30.08.2019 administrator1152\nУ 2019 годзе першы раз у першы клас на Дзятлаўшчыне ідуць 207 вучняў.\nШто б ні казалі скептыкі, а Дзень ведаў у Беларусі – сапраўднае свята. Апранутыя ў новенькую форму школьнікі з кветкамі, усхвалявана-радасныя настаўнікі, вакол якіх сабраліся іх дзеці і нават школа, якая зноў зазвінела на сотні дзіцячых галасоў – усё ў гэты дзень урачыста. Галоўныя героі гэтага свята – першакласнікі, якія ўпершыню пераступаюць школьны парог.\nІ зусім асаблівым першы школьны дзень стане для сям’і Барысевіч з Круцілавічаў. Сёлета ў іх ажно тры школьнікі – і ўсе першакласнікі. Яны разам нарадзіліся, раслі, хадзілі ў мясцовы садок і разам будуць спасцігаць свет ведаў.\nТрайняты Ангеліна, Аляксандра і Арсеній і знешне, і па характары не падобныя адзін на аднаго. Нават школьную форму мама Лілія Віктараўна для іх выбірала розную. Маўляў, кожны з першакласнікаў – індывідуальнасць. Калі Сашка – маміна памочніца, спакойная па характары, не па ўзросце сур’ёзная, то Ангеліна больш рухавая, задорная, вельмі любіць весяліцца і пазіраваць на фота. Арсеній з дзяцінства імкнецца быць падобным на тату-вадзіцеля: не любіць гуляцца ў цацачныя машынкі, але цікавіцца сапраўднай тэхнікай.\nПа словах мамы Ліліі Барысевіч, з самага маленства дзеці ўсё рабілі разам – спалі, елі, гуляліся ў цацкі. Нягледзячы, што розныя, але вельмі дружныя. Жанчына спадзяецца, што гэта дапаможа дзецям і ў школе, і ў далейшым жыцці. А ўрокі рабіць – таксама будуць гуртам.\nНа пытанне, чаго б пажадала сваім дзеткам, Лілія Віктараўна ўпэўнена адказвае:\n– Каб выраслі дастойнымі людзьмі і былі шчаслівыя.


Ці ж не хочаце вы змясціць гадзіннік на Галгофе?\nНе можаш засяродзіць увагу на чытанні, саромеешся спяваць псалом, а ксёндз на казанні, здаецца, быццам варкоча калыханку. І вось надыходзіць той самы важны момант, калі святар падносіць над алтаром Цела і Кроў Хрыста, прыпамінаючы кожнаму, якой цаною было адкуплена чалавецтва. У гэты момант мы знаходзімся як ніколі блізка Пана… І тут, у сакральнай цішыні, калі нават сэрцы заміраюць, раптам так гучна даносіцца званок мабільнага тэлефона! Якое ж пасля гэтага можа быць адчуванне еднасці? †


5 мэтадаў атрымаць шэнгенскую візу — Generation.by\nУ Беларусі дзесяткі прадстаўніцтваў краін Эўрапейскага зьвязу, дзе можна атрымаць візу. Аднак да кожнай амбасады патрэбны ўласны падыход: недзе паставіць візу лягчэй, а дзесьці складаней. У нашым ТОПе пяць найбольш дасьціпных для кожнага, ад студэнта да пэнсіянэра, мэтадаў атрыманьня шэнгенскай візы.\nВандроўнікі імкнуцца шукаць найбольш ляяльныя амбасады і менавіта празь іх спрабуюць адкрыць візу. Праўда, існуе так званае правіла першага ўезду. Яно вымушае зьвяртацца за візай туды, куды вы зьбіраецеся ехаць у першую чаргу.\nАднак і тут ёсьць нюансы. Напрыклад, вандроўнік хоча трапіць у Літву, а візу магчыма атрымаць толькі ў Польшчу. Што ж рабіць? Справа ў тым, што паміж краінамі Шэнгену няма візавага кантролю. То бок адсачыць той факт, ці былі вы ў Літве, польская дыпмісія, якая выдала візу, проста няздольная. Адзінай адзнакай, якую вы атрымаеце пры ўезьдзе ў шэнгенскую прастору, будзе выключна польскі штамп, пасьля атрыманьня якога можна ехаць хоць у Літву, хоць у Партугалію.\nЛітва: аднаразовыя радасьці\nПа статыстыцы, мінімальны працэнт адмоваў у візах — у консульскіх аддзелах амбасады Літвы. Пры гэтым за апошні год колькасьць выдадзеных тут візаў павялічылася на траціну. Зьвяртацца сюды трэба найперш у тым выпадку, калі за апошнія гады вы зусім ня мелі шэнгенскіх візаў. Калі ж яны ўжо былі, можна разьлічваць на шматразовую візу. Апісаньне працэсу яе атрыманьня можна знайсьці ў трэцім пункце артыкулу.\nНа аднаразовую візу на падарожжа не даўжэйшае за 30 дзён акрамя стандартнага набору дакумэнтаў (пашпарт, фатаграфіі, анкета), патрабуецца падаць дарожныя чэкі з разьліку 40 эўра ў суткі альбо выпіску з рахунку міжнароднай карткі альбо любыя іншыя дакумэнты, якія пацьвярджаюць вашу плацежаздольнасьць. Таксама ў выпадку падарожжаў, даўжэйшых за 10 дзён, пажадана прадставіць бронь гатэлю.\nПрадпрымальнікі падаюць пасьведчаньне аб рэгістрацыі ІП і яго копію. Пэнсіянэры — пэнсійнае пасьведчаньне і ягоную копію. Тыя, хто афіцыйна не працуюць, — дакумэнты, што пацьвярджаюць наяўнасьць грашовых сродкаў (падрабязьней аб дакумэнтах можна даведацца на сайце by.mfa.lt).\nНабыць дарожныя чэкі можна ў банках, куды пасьля візыту ў амбасаду іх можна вярнуць. У выпадку адсутнасьці грубых памылак у дакумэнтах, атрыманьне літоўскай візы на аднаразовае наведваньне шэнгенскай прасторы для вас гарантаванае. Праўда, заплаціць за гэта задавальненьне прыйдзецца 60 эўра. Столькі каштуе шэнгенская віза ў любым консульстве. Калі ж вам яшчэ няма 12 гадоў, альбо вы студэнт ці школьнік, што едзе у Літву з адукацыйнымі мэтамі, то візу вам дадуць бясплатна.\nУ госьці да маўклівых эстонцаў\nЯшчэ адзін варыянт — прадстаўніцтва Эстоніі ў Беларусі. Кажуць, што тамтэйшыя супрацоўнікі вельмі ветлівыя і амаль ніколі не задаюць дадатковых пытаньняў. Дакумэнты пытаюць тыя самыя, што і ў літоўскім консульстве. Праўда, адмоваў у атрыманьні візы ў гэтым месцы даволі шмат: прыкладна кожны 50-ы заяўнік у 2011 годзе застаўся без эстонскай візы і бяз грошай.\nПадрабязныя інструкцыі, як трапіць і што рабіць у літоўскай амбасадзе, —> у гэтым артыкуле.\nКалі вы ўжо займелі аднаразовую візу, мае сэнс зьвярнуцца па шматразовую. Найбольш лёгка атрымаць такую візу ў польскім консульстве.\nАдсотак адмоваў невялікі: у мінулым годзе ён склаў толькі 0.19% ад 244 тысячаў выдадзеных беларусам візаў. Асноўная прычына адмовы — няправільна пазначаная мэта паездкі. То бок мэта, якая пазначаецца ў візавай анкеце, не адпавядае сапраўднай мэце вандроўкі. Напрыклад, чалавек напісаў, што ён едзе як турыст у Польшчу, а сам накіроўваецца па шопінг у Нямеччыну. Таксама прычынай адмовы можа быць тое, што вандроўнік трапіў у сьпіс непажаданых асобаў на тэрыторыі Шэнгену.\nУ польскіх консульствах у Менску, Берасьці і Гародні можна атрымаць візу «за пакупкамі». Зь ёй можна вандраваць па Польшчы і іншых краінах Шэнгену ды 90 дзён ў паўгады. Для яе афармленьня спатрэбіцца запрашэньне з польскага крамы. Каштуе такі дакумэнт у сярэднім 15 даляраў. Часьцей за ўсё жадаючыя адкрыць мультышэнген просяць прывезьці такое запрашэньне родных ці сяброў, якія ўжо езьдзяць па шопінг ў суседнюю краіну. Хаця ёсьць і «прафэсійныя» распаўсюднікі падобных запрашэньняў у Беларусі. Такой паперай можна скарыстацца цягам 6 месяцаў з моманту пачатку запрашэньня.\nПакет дакумэнтаў для консульства Польшчы троху меншы: запоўненая візавая анкета, копія і арыгінал запрашэньня, ксэракопія старонак пашпарту з асабістымі дадзенымі, копіі папярэдніх шэнгенскіх візаў за апошнія 3 гады, фатаграфія, мэдыцынская страхоўка, візавы збор 60 эўра.\nПра тое, як і дзе можна аформіць запрашэньне на візу «за пакупкамі», —> на гэтым форуме.\nЗ гэтым ужо можна зьвяртацца за візай. Спачатку на сайце www.e-konsulat.gov.pl трэба зарэгістраваць сваю візавую анкету. А далей самае складанае — знайсьці вольную дату для падачы заявы на візу. Зрабіць гэта нялёгка, але магчыма. Пасольства адкрывае ліміты на рэгістрацыю на тры месяцы наперад. Сёньня, напрыклад, да канца верасьня свабодных датаў у менскім консульстве няма. Занадта шмат жадаючых атрымаць візу.\nПадрабязныя інструкцыі аб тым, як правільна рэгістраваць анкеты і запісвацца ў электронную чаргу —> у гэтым артыкуле.\nХакеры атакуюць польскую амбасаду?\nНекалькі тыдняў таму сталі вядомыя падрабязнасьці дэтэктыўнай гісторыі: сярод наведвальнікаў консульства Польшчы ў Менску пайшлі чуткі аб існаваньні невядомых хакераў, што атакуюць электронную чаргу на сайце МЗС Польшчы і не даюць звычайным беларусам зарэгістравацца дзеля візыту па візу.\nНекаторыя асабліва пільныя заяўнікі па візу сьцьвярджалі, што інтэрнацыянальныя хакеры ня проста браніруюць усе магчымыя слоты візытаў, але і прадаюць іх пасьля за 20–30, а то і 70 даляраў. Існаваньне падобнага бізнэсу ў польскім консульстве ў прынцыпе выключылі. Там вялізныя чэргі жадаючых трапіць у амбасаду патлумачылі недахопам супрацоўнікаў самога консульства. Апошніх магло б быць і болей, але ж беларускія ўлады не дазваляюць іх займець.\nСпрэчка так і ня скончылася нічым: тыя, хто не пасьпеў трапіць па візу ў консульства, пераарыентавалі пляны летніх вандровак на іншыя краіны. На момант напісаньня артыкулу вольных датаў для візыту ў консульства не было аж на тры месяцы наперад.\nА ў —> гэтай тэме на форуме ўладальнікі запрашэньняў у Польшчу сочаць за зьяўленьнем новых магчымасьцяў наведаць консульства.\nПасярэднікі: шматразовыя радасьці\nТурыстычныя фірмы, а таксама вольныя прадпрымальнікі заўжды могуць прыйсьці на дапамогу і зрабіць вам аднаразовую ці нават шматразовую візу. Некаторыя прадпрымальнікі нават прапануюць нацыянальную візу, якая дазваляе фактычна жыць у Эўразьвязе.\nДастаткова адшукаць у Інтэрнэце на сайтах турфірмаў альбо форумах тых, хто аказвае падобныя паслугі. Многія з тых, хто абяцае дапамагчы зь візамі, робяць сваю працу даволі хутка, і ўжо празь некалькі тыдняў вы можаце займець у пашпарце жаданую візу.\nАднак сувязі з пасярэднікамі ў візавых пытаньнях цягнуць адразу некалькі верагодных наступстваў. Па-першае, такія паслугі каштуюць нямала. Калі справе ідзе аб аднаразовай візе ў Літву на 10 дзён, то заплаціць турфірме трэба ня больш за $20. Але калі справа заходзіць аб шматразовай візе, то пасярэднікі возьмуць да $180 за гадавы шэнген.\nПа-другое, ніводны з пасярэднікаў ня можа гарантаваць 100% посьпех у атрыманьні візы. Пры гэтым грошы свае вярнуць наўрад ці ўжо атрымаецца.\nІ, нарэшце, такія «пасярэдніцкія» візы часам аказваюцца незаконнымі, бо выдаюцца паводле дакумэнтаў на няісную пасаду ў замежнай кампаніі ці супрацы з замежнай фірмай. Таму на мяжы трэба быць асьцярожным: часам здараюцца выпадкі, калі памежнікі «разварочваюць» беларусаў са шматразовымі візамі, бо лічаць, што ў ЭЗ ўладальнікі «набытага» шэнгену ўязджаюць без падставы.\nВажна зьвярнуць увагу\nКолькі б вы не заплацілі турыстычнай фірме, шэнгенскую візу не дадуць, калі ў вашым пашпарце няма як мінімум двух чыстых старонак. Пашпарт павінен быць выдадзены менш як 10 гадоў таму. Тэрмін дзеяньня пашпарту павінен як мінімум на тры месяцы перавышаць тэрмін сканчэньня візы, якую запытвае заяўнік.\nЗапрашэньне: законны шлях\nСамы дакладны шлях атрыманьня шэнгенскай візы — зварот у амбасаду з запрашэньнем ад прыватнай асобы (напрыклад, вашага сваяка ці сябра з ЭЗ) альбо арганізацыі (зь якой вы супрацоўнічаеце). У гэтым выпадку ў супрацоўнікаў амбасады любой шэнгенскай краіны мусіць узьнікнуць найменшай колькасьць пытаньняў да вас.\nДа прыкладу, літоўскую шматразовую візу можна атрымаць толькі пры наяўнасьці службовых сувязяў зь літоўскай арганізацыя (у гэтым выпадку можа спатрэбіцца нават кантракт зь літоўскай арганізацыяй), альбо сваякоў у гэтай краіне (бацькі, браты, сёстры ці дзеці). Акрамя гэтага, права на шматразовую візу дае ўласнасьць у Літве ці жаданьне набыць у ёй аўтамабіль.\nВізы на 5 гадоў — рэальна?\nНядаўна ў Інтэрнэце зьявіўся ліст прадстаўніка літоўскага МЗС, у якім высьветліліся дзьве цікавыя візавыя акалічнасьці: шэнгенская віза можа ставіцца і адзін раз на 2 ці нават 5 гадоў. Болей за тое, такіх візаў толькі літоўскія консульствы ў Беларусі паставіла за мінулы год болей за паўтысячы.\n«Міністэрства замежных спраў інфармуе, што грамадзяне Беларусі […] маюць права зьвяртацца ў амбасады і консульскія ўстановы Літоўскай Рэспублікі з заявай на выдачу шэнгенскіх візаў тэрмінам дзеяньня да пяці гадоў», — гаворыцца ў лісьце дырэктара консульскага дэпартамэнту МЗС Літоўскай Рэспублікі Андруса Пулокаса.\nПрадстаўнікі кампаніі «Ў Беларусь і Эўропу — бязь візы» тым ня менш адзначаюць пэўныя праблемы з атрыманьнем падобных візаў беларусамі. Для такой візы абавязкова патрэбнае запрашэньне на тэрмін ад двух да пяці гадоў. Але атрымаць яго ня так лёгка: міграцыйныя службы Літвы часам вельмі адмоўна ставяцца да сваякоў ці кампаній, што мараць запрасіць беларусаў на тэрмін, большы за 1 год. Але гэта магчыма. Адпаведныя дакумэнты ў арыгінале і перакладзе вам і вашым партнэрам у дапамогу!\nвізы,\tвандроўкі,\tЭЗ\nАлесь Bezuher 17:00, 29/06/2012 | Артыкулы |


Прамяні Божай Міласэрнасці: - Часопіс «Ave Maria»\nУ артыкуле «Ці можа святар адмовіць у хросце дзіцяці?» кс. Андрэй Рылка растаўляе ўсе кропкі над «і» ў пытанні хросту дзіцяці для тых бацькоў, якія «глядзяць на хрост як на прыгожы народны звычай, абавязковы сямейны рытуал» і не заўсёды ўсведамляюць свае абавязкі, звязаныя з гэтым сакрамэнтам.\nСястра Паўла Бобер MSF працягвае распавядаць чытачам на «Старонцы псіхолага» пра розныя вобразы Бога ў нашых душах. На гэты раз у артыкуле «Вобраз Бога» аўтарка спынілася на чатырох дэманічных вобразах, якія «абсалютна пярэчаць біблійнаму сведчанню і не дазваляюць нам даверыцца Богу, стварыць асабістыя сувязі паміж Ім і намі».\nГэтыя і іншыя цікавыя публікацыі чакаюць чытачоў на старонках красавіцкага нумара «Ave Maria» ў рубрыках «Школа малітвы», «Пра святую Імшу», «Нам пішуць», «Кветкі Божыя», «Нашы апекуны», «З жыцця парафіі» і «Моладзевы квартал». Запрашаем вас, шаноўныя чытачы, да цікавых водгукаў і плённага супрацоўніцтва!


Стральба ва ўніверсітэце Пермі: шасцёра загінулі, аб'яўлены дзень жалобы\n20 верасня 2021, 17:56\n20 верасня, Мінск /Кар. БЕЛТА/. Раніцай 20 верасня ўзброены малады чалавек адкрыў агонь на тэрыторыі кампуса Пермскага дзяржаўнага нацыянальнага даследчага ўніверсітэта (ПДНДУ), пасля чаго прадоўжыў страляніну ў восьмым вучэбным корпусе. Загінулі шасцёра чалавек, яшчэ 28 пацярпелі, паведамляе РІА "Навіны" са спасылкай на краёвае ГУМУС.\nПаводле даных паліцыі, першым на месца здарэння прыбыў экіпаж палка дарожна-патрульнай службы. Малодшы лейтэнант паліцыі Канстанцін Калінін увайшоў у галоўны корпус будынка, а яго калега старшы лейтэнант паліцыі Уладзімір Макараў пачаў эвакуіраваць людзей. У памяшканні Калінін убачыў узброенага мужчыну. Той атакаваў супрацоўніка праваахоўных органаў. У адказ дзяржаўтаінспектар параніў зламысніка, падбег да яго і абясшкодзіў, пасля чаго стаў аказваць першую дапамогу.\nСупрацоўніка ДПС, які абясшкодзіў страляўшага ў пермскім універсітэце студэнта, плануюць узнагародзіць.\nУзбуджана крымінальная справа аб забойстве двух і больш чалавек. Сем'ям загінулых выплацяць па мільёну рублёў, параненым - па 500 тыс. расійскіх рублёў, атрымаўшым траўмы - па 100 тыс. расійскіх рублёў.\nАўторак, 21 верасня, аб'яўлены ў Пермі днём жалобы.-0-


У Эгіпце прайшлі першыя тэледэбаты кандыдатаў у прэзыдэнты\n11 травень 2012, 12:45\nАмр Муса і Абдэль-Мэнэм Абуль-Футух\nУ Эгіпце ўчора ўпершыню ў гісторыі гэтай краіны адбыліся тэледэбаты паміж двума вядучымі кандыдатамі ў прэзыдэнты. У студыі вялі дыскусію былы міністар замежных спраў Амр Муса і памяркоўны ісламіст Абдэль-Мэнэм Абуль-Футух.\nПершы тур прэзыдэнцкіх выбараў у Эгіпце пройдзе 23-24 траўня. Калі падчас яго ня будзе абраны кіраўнік дзяржавы, то 16-17 чэрвеня адбудзецца другі тур (туды выходзяць два кандыдаты, якія набралі найбольшую колькасьць галасоў.)\nНа вышэйшую пасаду ў краіне балятуюцца 13 кандыдатаў. Як чакаецца, пасьля выбараў вайсковае кіраўніцтва краіны перадасьць уладу цывільнаму ўраду. Гэта будуць першыя прэзыдэнцкія выбары ў Эгіпце пасьля зьвяржэньня прэзыдэнта Хосьні Мубарака ў выніку масавых народных выступаў летась у лютым.


Беларускі Партызан :: Андрэй Кабякоў: рост заробку адстае ад графіку\nПрэм’ер-міністар Беларусі Андрэй Кабякоў на пасяджэнні прэзідыуму Савету міністраў паведаміў, што ўзровень намінальнага заробку пакуль застаецца ніжэйшы, чым прадугледжана планам-графікам па выхаду да канца году на тысячу рублёў.\nЗа жнівень сярэдні заробак склаў 844 рублі 40 капеек (згодна з графікам павінна было быць 896 рублёў). Найбольшае адставанне зафіксавана па Віцебскай вобласці — на 115 рублёў.\nРэальны заробак у Беларусі за 8 месяцаў перавысіў узровень аналагічнага пэрыяду мінулага году на 3,2%. Гэта адпавядае росту прадукцыйнасці працы па ВУП (103,2%). Амаль дасягнуты ўзровень мінулага году па росце рэальных наяўных грашовых даходаў насельніцтва (99,9% за 8 месяцаў 2017 году).\nПаводле Кабякова, кіраўніку Беларусі ўнесена прапанова павысіць пэнсіі па ўзросце, паведамляе радыё Свабода.\nТаксама прэм’ер-міністар сказаў, што ўрад бліжэйшым часам разгледзіць прапановы па заробку для некаторых катэгорый бюджэтнікаў.\n«Асноўныя рашэньні па заработнай плаце ў дзяржсэктары прынятыя. Павялічана стаўка першага тарыфнага разраду бюджэтнікам, выраслі зарплаты ў дзяржслужачых, вайскоўцаў. Па нізкааплатных катэгорыях работнікаў бюджэтнай сфэры — дадаткова разгледзім у бліжэйшы час», — сказаў прэмʼер-міністар.\nРэальныя наяўныя грашовыя даходы беларусаў па-ранейшаму зніжаюцца. У студзені-жніўні гэты паказчык скараціўся на 0,1% да аналягічнага пэрыяду 2016 году, паведаміў Белстат.\nПаводле Белстату, рэальныя наяўныя грашовыя даходы — гэта даходы за вылікам падаткаў, збораў і ўзносаў, скарэктаваныя на індэкс спажывецкіх цэнаў на тавары і паслугі. Пры гэтым, паводле Белстату, сярэдні заробак сёлета вырас з 720 да 844 рублёў.\nКіраўнік Беларусі Аляксандар Лукашэнка 17 кастрычніка падпісаў указ аб павышэньні пэнсій, паведамляе прэзыдэнцкая прэс-служба. Паводле дакумэнту, пэнсіі павялічацца з 1 лістапада ў сярэднім на 5%.


Афiцыйны сайт - Бярозавiк\nБярозавік — бярозавы сок\nБярозавік. Унікальны падарунак беларускай прыроды\nШто робіць Бярозавік унікальным?\nБярозавік — гэта натуральны бярозавы сок, сабраны з улікам даўніх традыцый і захаваны ў першародным выглядзе для вас!\nНатуральны смачны і карысны сок\nБярозавік — не толькі смачны ахаладжальны напой, гэта яшчэ і карысны прадукт, створаны самой прыродай. У яго склад уваходзяць фруктоза, глюкоза, шэраг мікраэлементаў і іншых рэчываў, неабходных для арганізма чалавека.\nТрадыцыйна збіраецца ў лясах Беларусі\nБярозы растуць пераважна ў сярэднеўрапейскай частцы Расіі, ва Украіне і ў Беларусі. Унікальнасць Беларусі заключаецца ў вялікай колькасці лясоў і азёр, што робіць гэтую краіну ідэальным месцам для росту бяроз, а таксама буйнейшым у свеце вытворцам бярозавага соку.\nТолькі на працягу двух месяцаў у год\nУ адрозненне ад сокаў, якія вырабляюцца з пладоў амаль цэлы год, бярозавы сок збіраюць адзін раз у год з сакавіка па красавік, што надае Бярозавіку асаблівую каштоўнасць. Кожны год мы старанна рыхтуемся да гэтага моманту, каб нарыхтаваць новую партыю натуральнага бярозавага соку для Вас!\nАшчадна захаваны дзякуючы інавацыйнай тэхналогіі апрацоўкі\nЗбор і спажыванне бярозавага соку — гэта даўняя беларуская традыцыя, якую мы не толькі захавалі, але і ўзбагацілі за кошт інавацыйных тэхналогій. Мы гарантуем захаванасць у Бярозавіку ўсіх карысных уласцівасцяў, якія надала яму прырода, на працягу 9 месяцаў дзякуючы сучаснай тэхналогіі гарачага разлівання (Hot Fill), а таксама спецыяльнай PET-бутэльцы.\nУ зручнай упакоўцы\nУпакоўка Бярозавіку, у адрозненне ад звыклай шкляной тары альбо упакоўкі Тэтрапак, мае зручны фактар формы: лёгкая PET-бутэлька з накрыўкай у паўпаварота забяспечвае зручнасць пры транспарціроўцы і спажыванні, а дзякуючы форме бутэлькі, якая звужаецца ў вобласці рэбраў калянасці, яна зручна фіксуецца ў руцэ.\nВашай сям'і, сяброў і гасцей! Бярозавік — частка культуры і традыцый беларускай зямлі.\nПроста пакаштуйце Бярозавік, пакуль ён яшчэ ёсць!\nЗбіраем сок, дбаючы пра прыроду Збіраем сок, дбаючы пра прыроду\nДля збору бярозавага соку выкарыстоўваюцца толькі адмыслова адабраныя ў адпаведнасці з экалагічнымі стандартамі дрэвы. Гэтыя стандарты забяспечваюць захаванасць прыродных рэсурсаў і іх рацыянальнае выкарыстанне.


У Данецку прагрымеў магутны выбух (ВІДЭА) | Новы Час\nУ Данецку прагрымеў магутны выбух (ВІДЭА)\nУ ноч на панядзелак Данецк скалануўся ад серыі наймацнейшых выбухаў. Пра гэта ў сацсетках паведамляюць мясцовыя жыхары.\nКаля 22:50 па мясцовым часе на захадзе Данецка ўзнікла магутная ўспышка, пасля чаго па горадзе пракацілася выбуховая хваля. У многіх раёнах горада людзі адчувалі вібрацыю, выбухам выносіла вокны, людзі бачылі святло над горадам. Па ўсім горадзе спрацавала сігналізацыя ў аўтамабілях, а жыхары цэнтральных раёнаў распавядаюць, што ў іх у кватэрах абсыпалася тынкоўка, і падаў посуд са сталоў. Ёсць паведамленні аб тым, што гук выбуху жахлівай сілы чулі ў суседніх з Данецкам гарадах.\nУ сацыяльных сетках ужо ёсць некалькі версій здарэння: некаторыя жыхары сцвярджаюць, што падарваўся расійскі «гуманітарны канвой», які быў дастаўлены ў горад напярэдадні.\n«Падобна на тое, у расійскім «гуманітарным» канвоі здэтанавалі мука з грэчкай», — пішуць жыхары.\nПаводле словаў Дзмітрыя Яраша, камандзіра ДУК «Правы сектар», падраздзяленне якога знаходзіцца пад Данецкам, у пасёлку Пяскі, паведаміў на сваёй старонцы ў Facebook, што ўкраінская артылерыя нанесла ўдар па скопішчу баявой тэхнікі праціўніка.\n«Пэўны час таму выдатна спрацавала наша арта па скопішчы расійска-тэрарыстычных БМ 21 і аўтамабіляў з БК да іх. Паводле папярэдняй інфармацыі знішчана 20 варожых <Градаў>, 30 машын з БК, каля 200 тэрарыстаў. Выбух выклікаў паніку ў Данецку. Слава ўкраінскім ваярам!», — напісаў Яраш.\nТым часам шэраг прадстаўіком самаабвешчанай ДНР паведамілі, што эпіцэнтр выбуху быў на Данецкам казённым заводзе хімічных вырабаў.\nмука і грэчка\nскопішча баявой тэхнікі


Канвертаваць Binance Coins (BNB) і Еўра (EUR) : Калькулятар абменнага курсу\nГэта Binance Coin і Еўра пераўтваральнік да цяперашняга часу з абменнымі курсамі з 21 верасень 2020.\nКалі ласка, увядзіце суму, якую ў полі злева ад Binance Coin. Выкарыстоўвайце "абмен валют", каб зрабіць Еўра валюты па змаўчанні. Націсніце на Еўра або Binance Coins канвертаваць паміж гэтай валютай і ўсімі іншымі валютамі.\nThe Binance Coin гэта валюта, у ні ў адной краіне. Еўра гэта валюта, у Андора (Нашай эры, І), Аўстрыя (AT, AUT), Бельгія (БЫЦЬ, BEL), Эстонія (EE, EST), Еўропа (Еўрасаюз, Еўрапейскі Саюз), Фінляндыя (FI, FIN), Францыя (FR, FRA), Германія (DE, DEU), Грэцыя (GR, GRC), Ірландыя (IE, IRL), Італія (IT, ITA), Люксембург (LU, LUX), Латвія (LV, LVA), Манака (MC, MCO), Мальта (MT, MLT), Нідэрланды (NL, НЛД), Партугалія (PT, PRT), Сан - Марына (SM, SMR), Славенія (SI, SVN), Славакія (Славацкай Рэспублікі, SK, SVK), Іспанія (ES, ESP), Ватыкан (Святы Пасад, В.А., ПДВ), Французская Гвіяна (GF, GUF), Гвадэлупа (GP, GLP), Марцініка (MQ, MTQ), і Ўз'яднанне (Паўторна, REU). Сімвал BNB можа быць запісаная BNB. Сімвал EUR можа быць запісаная €. Еўра дзеліцца на 100 cents. Абменнага курсу the Binance Coin Апошняе абнаўленне 21 верасень 2020 ад coinmarketcap.com. Абменнага курсу Еўра Апошняе абнаўленне 20 верасень 2020 ад Міжнародны валютны фонд. BNB каэфіцыент мае 15 ўважаецца лічбаў. EUR каэфіцыент мае 6 ўважаецца лічбаў.


06 люты 2002, 15:00\nЯгор Маёрчык, Капыль\nЗ чаго трэба пачынаць расповед пра Капыль? З экскурсаў у гісторыю? Са згадак пра тое, што гэта адзін з самых старажытных гарадоў Беларусі, які некалі зьяўляўся рэзыдэнцыяй князёў Капыльскіх і Слуцкіх, а пазьней славіўся рамеснымі цахамі? Не.\nДасьледваньне Капыля трэба пачынаць зь мясцовага Масласырзаводу. Ёгурты ягонай вытворчасьці, а ня герб 1652 году з выявай паляўнічага рогу ў залатым полі, зьяўляюцца de facto сымбалямі гораду ў агульнабеларускім і сынонімам добрабыту – у мясцовым маштабе. Дарэчы, сярэдні заробак тут даўно перасягнуў мяжу ста даляраў ЗША. Аднак аказалася, што прадпрыемтсва спэцыялізуецца на вырабе сыроў і масла, а ёгуртамі пачало займацца толькі апошнія 3 гады. Расказвае галоўны тэхноляг Ларыса Чалевіч:\n(Чалевіч: ) "Паводле эканамічных паказальнікаў, наш завод адзін зь найлепшых у Менскай вобласьці. Мы набываем калгасам, а значыць і раёну, лядоўні для таго, каб малако ахалоджвалі, угнаеньні. Быў час нават набывалі камбайны, паліва і атрутныя рэчывы. Узровень жыцьця ў нас такі, сярэдні. Работнікі заводу у нас самыя забясьпечаныя ў райцэнтры. Калі вызваляецца месца, то прыходзяць некалькі чалавек. Цяпер мы вырабляем ёгурты 16 гатункаў. І на гэты год у нас заплянавана увядзеньня яшчэ сямі новых гатункаў. Мы выкарыстоўваем толькі натуральныя складнікі. Ёгурты прадукты прыбытковыя, і мы разьлічваем, што яны нам дапамогуць “падняцца”.\nУ некалькіх сотнях мэтраў ад Масласырзаводу знаходзіцца яшчэ адзін – завод гумава-тэхнічных выбараў. Каб ён працаваў, дык мог бы служыць удалым прыкладам выгадаў беларуска-расейскай інтэграцыі. 75% складала бы вытворчасьць з расейскай сыравіны гэткіх неабходных ў сельскай мясцовасьці гумавых ботаў і галёшаў. Але вырабляць іх стратна. Сыравіну прыходзіцца набываць па рынкавых коштах, а прадаваць гатовую прадукцыю па фіксаваных, заніжаных. Таму ў цэхах стаіць цішыня, пакінутым выглядае і адміністрацыйны корпус.\nНа бязьлюднай прахадной я ўсё-ткі напаткаў адну з працаўніц прадпрыемства:\n(Працоўная: ) "Гумавыя чобаты пакуль ня робім. Няма з чаго. Цэлае лета не працавалі. А пасьля ўвосень крыху папрацавалі і зноўку не працуем. 45 тысячаў заробак! Можна пражыць ці не?! Заплаціць за кватэру, за ўсё астатняе”.\n(Карэспандэнт: ) "А як людзі выжываюць?"\n(Працоўная): "Так і выжываюць! У кагосьці бацькі, у кагосьці мужы... А хто адзін, дык гаруе горам".\nЯ йду па Цімкавіцкай вуліцы з ускрайку ў цэнтар гораду, які месьціцца на узгорку. За сьпінай застаюцца маляўнічыя пэйзажы. На даляглядзе шэра-белае неба зьліваецца з пакрытымі сьнегам палямі і вазёрамі. У гэтай прасторы зь няпэўнымі рысамі і контурамі навакольныя лясы падаюцца чорна-шэрымі выспамі. "Прыгажосьць! Вакол нас лясы ды вазёры," – гавораць капыляне. Менавіта прырода і дапамагае выжыць месьцічам. Насустрач мне, мабыць за зайцам ці лісіцай, крочыў сьлесар Уладзімер Міхневіч:\n(Міхневіч: ) "Сэзон паляваньня адкрываецца ў кастрычніку. Толькі ўборка ідзе! Значыць няма выходных. Пакуль яна не скончыцца, людзі нікуды ня выйдуць. Я ўсяго пяць разоў хадзіў на паляваньне. На 2 тыдні раней закрылі сэзон паляваньня капыльчанам. А гарадзкія прыяжджаюць, страляюць. Бяруць ліцэнзію, прыкладам, на аднаго дзіка, а забіваюць трох. Жывёлы шмат, шмат дзічы. Але самае галоўнае, каб былі сабакі. А сабакі ёсьць ня ў кожнага. Зьнікла 5 сабакаў. Ёсьць наводныя людзі, якія тут крадуць і ў Расею перавозяць. У мяне быў сабака Лада. Яго ў мяне ўкралі. Я плакаў, плакаў, бо скралі".\nЯ накіроўваюся ў дзіцячы садок №3. Летась там стварылі групу сацыяльнага прытулку для дзяцей зь “складаных” сем'яў. А ў Капылі такіх больш за дзьве сотні. Для шасьці хлопчыкаў і дзяўчынак, якія цяпер знаходзяцца тут, сьцены дзіцячага садку – гэта своеасаблівы фільтрацыйны пункт. Адсюль ёсьць тры шляхі: назад да хаты, у Салігорскі дзіцячы дом альбо ў Грозаўскую школу-інтэрнат.\nПра ўсё гэта мне распавяла псыхоляг групы сацыяльнага прытулку Алена Валевіч:\n(Валевіч: ) "Пакуль я не сутыкнулася з гэтым, мне падавалася, што ўсё ў нас добра. Хлопчык да нас паступіў. Як убачыў катлеты, крычаў такім дзікім голасам. Мы не маглі зразумець, што зь ім такое. Гэтае дзіця ня бачыла мяса ўвогуле. Ніколі. І мне дагэтуль здавалася, што такога проста быць ня можа. Ёсьць бацькоўскія пачуцьці, але дэградацыя, гэныя п'янкі – гэта ўсё прытупляе гэтыя пачуцьці. Калі пазбавяцца гэтых дзяцей, яны сабе прывольна адчуваюць бязь іх. Бачаць, што так на шмат ім прасьцей. У нас быў бацькоўскі сход. Загадчыца паведаміла, што на базе нашага садку адкрыўся прытулак, неабходна дапамога. Усё сваё дзіцячае адзеньне, што засталося, усё папрыносілі з хаты. Прыносілі такія бацькі, якім самім трэба дапамагаць. Зімовыя курткі, боты – гэтага не хапае. Я лічу, што самае вялікае шчасьце будзе ў тых дзяцей, якіх усынавяць. Практыка паказвае, што дзяцей, якіх мы вяртаем, можна забіраць назад хоць адразу. Наведалі некалькі сем’яў. Умовы страшэнныя. Нават ня верыцца, што ў наш час такое можа быць".\nВадзім знаходзіцца ў прытулку нядаўна. Яго адабралі ад маці, якая ня мела сталага месца жыхарства і бадзялася па вёсках Капыльшчыны. Хлопчык ня ўмее ані чытаць, ані пісаць.\n(Карэспандэнт:) "Колькі табе гадоў?\n(Вадзім: ) "11. Вой! 12".\n(Карэспандэнт: ) "У школу ці ходзіш?"\n(Вадзім: ) "Хаджу"\n(Карэспандэнт: ) "У якім ты класе?"\n(Вадзім: ) "У нулявым."\n(Карэспандэнт: ) "Да таго як ты трапіў у прытулак... І зараз тваё жыцьцё... Што лепей?"\n(Вадзім: ): "Прыют лепей. Мне падабаецца, што тут ёсьць тэлевізар. Гуляю ў грузавік. Бр-р-р."\n(Карэспандэнт: ) "А раней ў цябе не было тэлевізара?"\n(Вадзім: ) "Не."\n(Карэспандэнт: ) "І калі ты яго ў першы раз пабачыў?"\n(Вадзім: ) "Цяпер."\n(Карэспандэнт: ) "А смачна тут кормяць?"\n(Вадзім: ) "Так. Супам, кашай смачнай, катлетамі."\n(Карэспандэнт: ) "А што больш за ўсё любіш?"\n(Вадзім: ) "Катлеты."\n(Карэспандэнт: ) "Кім хочаш стаць?"\n(Вадзім: ) "Машыністам на цягніку."\n(Дзяцячы голас: ) "А я хачу стаць будаўніком".\n(Карэспандэнт: ) "Ой! Прывітаньне. Як цябе завуць?\n(Дзяцячы голас: ) "Андрэй."\n(Карэспандэнт: ) "Колькі табе гадоў?"\n(Андрэй: ) "Пяць."\n(Карэспандэнт: ) "Табе тут падабаецца?"\n(Андрэй: ) "Так."\n(Карэспандэнт: ) "А што сёньня давалі на абед?"\n(Андрэй: ) "Боршч зь мясам і капусту з катлетай, і кампот."\n(Карэспандэнт: ) "Смачна?"\n(Карэспандэнт: ) "А раней ты такое еў?"\n(Андрэй: ) "Не, не толькі тут."\n(Карэспандэнт: ) "А дзе лепей, дома ці тут?"\n(Андрэй: ) "Тут."\n(Карэспандэнт: ) "Дадому хочаш?"\n(Андрэй: ) "Хачу."\n(Карэспандэнт: ) "Дык тут жа лепей..."\n(Андрэй: ) "Усё адно хачу. Я хачу да маці..."\nВось я дабраўся да цэнтру гораду. Разам з Магдэбургскім правам ў 17 стагодзьдзі Капыль атрымаў магчымасьць ладзіць кірмашы і штопятнічны гандаль. На гэтым гістарычным тле мясцовы рынак, дзе я зараз знаходжуся, выглядае надта карыкатурна. Уласна кажучы, кірмашу (паводле клясічнага разуменьня гэтага слова) у мястэчку няма. Проста дваццаць-трыццаць гандляроў, зьбіраюцца ў адным месцы на схіле ўзгорку і прапануюць свой тавар – ад марской рыбы да абутку. Але пакупнікоў няшмат. Прыкладам, цыбулю, кроп, памідоры людзям выгадней вырошчваць на клюмбах перад сваімі пяціпавярховымі дамамі, чым плаціць за іх грошы. Рэчывыя ж намёты некаторыя месьцічы зьдзекліва называюць інкубатарамі. Маўляў, усё аднолькавых колераў і мадэляў, ды й якасьць ня надта добрая.\nКалі верыць статыстыцы, летась усё насельніцтва Капыля – а гэта крыху больш за 10 тысячаў чалавек – наведала раённую бібліятэку 3 разы. У гэта цяжка паверыць, бо толькі сёмы па ліку мінак змог паказаць, дзе яна знаходзіцца.\nМаё зьяўленьне зьбянтэжыла бібліятэкарку Людзьмілу Насевіч:\n(Насевіч: ) (тэлэфануе) "Іра? Прывітаньне. Ты, можа яшчэ спала. Спала? Ты што, Ірка! Слухай, я не ведаю, што мне рабіць. Тут прыехаў карэспандэнт з радыё, зь Менску. Ён пытаецца, як і што людзі чытаюць у горадзе. Што мне рабіць я ня ведаю. Яна, мабыць, у царкву пайшла. А што рабіць. Вось ён тут побач стаіць..."\nПакуль спадарыня Насевіч шукала рады, я аглядаю бібліятэку. На сьценах некалькі выяваў клясікаў расейскае літаратуры. "Воспоминания про Никиту Сереевича Хрущева", кніга "Прощай, Россия", нейкі часопіс з фотаздымкам Аляксандра Лукашэнкі на вокладцы і артыкулам "Чистая победа", а таксама два каляровых альбомы "Дзяжаўны герб і сьцяг" і "Герб і сьцяг беларускай дзяржавы" з чырвона-зялёнымі вокладкамі – усё пералічанае акупавала ў цэнтры галоўнае бібліятэчнае залі самы вялікі стэнд пад назовам "Аб чым хвалюецца душа".\nБібліятэкарка, пасьля нядоўгіх ваганьняў, вырашае самастойна, без санкцыі дырэктара пагутарыць са мной.\n(Насевіч: ) "Менш грошай даецца на літаратуру. У асноўным не хапае вучэбнай. Жаночыя раманы і дэтэктывы... іх не хапала і не будзе хапаць. Яны карыстаюцца попытам, чытаюць іх вельмі шмат. Проста наша жыцьцё цяпер такое, што хочацца пачытаць штосьці такое лёгкае".\n(Карэспандэнт: ) "А беларуская літаратура?”\n(Насевіч: ) "Шмат чытаюць менавіта на беларускай мове. Караткевіча, Быкава чытаюць".\n(Карэспандэнт: ) "Апошнія паступленьні зь беларускай літаратуры..."\n(Насевіч: ) "Я цяпер і не скажу, што атрымлівалі апошняе. Мала атрымліваем. Трэба, каб перавыдавалі літаратуру: не хапае некаторых кнігаў".\nПа свайму веравызнаньню большасьць капылянаў – праваслаўныя. Прычым не на слове, а на справе: штонядзелю наведваюць царкву, якая знаходзіцца ў некалькіх дзясятках мэтраў ад раённай бібліятэкі. Адметна, што на ганку храма няма жабракоў. Гэта мне патлумачылі тым, што мястэчка маленькае, ледзь не адзін аднага ведаюць, а таму нават жабракі саромяцца выстаўляць сваю галечу.\nПобач з праваслаўнай знаходзіцца царква евангельскіх хрысьціянаў-баптыстаў, малельны дом якой наведваюць блізу 20 чалавек. Прэсьвітар, брат Аляксандар Віслаўс характарызуе рэлігійную сытуацыю ў Капылі наступным чынам:\n(Віслаўс: ) "Рэлігійная сытуацыя нармалёвая. Апошнім часам людзі пачалі цікавіцца рэлігіяй. Я хадзіў да старшыні райвыканкаму, прасіў, каб можна было правесьці вялікую службу, ён кажа – калі ласка. Нас ніхто не перасьледвае. Хаця ёсьць размовы, што праваслаўная царква лепей, а баптысты – гэта горш. У Беларусі быў час, калі пратэстанцтва заваёўвала сэрцы людзей больш, чым каталіцкая ці праваслаўная царква. Я вось казаў праваслаўным людзям і каталікам, я рады, што людзі ідуць хоць у нейкі храм, у нейкі дом, каб слухаць слова Боскае. Калі чалавек сапраўдны праваслаўны, сапраўдны каталік ён ніколі не будзе абразьліва ставіцца да іншага веравызнаньня".\nЯ выйшаў з малельнага дому царквы евангельскіх хрысьціянаў-баптыстаў. Прайшоў колькі дзясяткаў мэтраў, зьвярнуў направа і апынуўся на аўтобусным вакзале. Я прайшоў увесь Капыль з аднаго канца гораду ў другі – маё падарожжа можна лічыць скончаным.